"Арсенал" - "Челси": Матнли трансляция\n26 декабрь, 2020, 22:26\nТеглар:Арсенал | Челси | АПЛ\nАссалому алайкум, қадрли футбол ихлосмандлари! Англия Премьер-Лигаси 15-туридан ўрин олган марказий учрашув - "Арсенал" - "Челси" баҳсига хуш келибсиз. Сайтимиз уни сизга матнли кўринишда тақдим этади. Матнли трансляцияни Абдулла Маннонов олиб боради.\nАлександр Ляказетт 35'\nГранит Джака 44'\nБукайо Сака 56'\nТэмми Абрахам 85'\nУчрашув якунланди! "Арсенал" ўз уйида "Челси"га имконият қолдирмади ва ғалабага эришди. Матнли трансляцияни Абдулла Маннонов олиб борди. Эътиборингиз учун раҳмат!\nМейсон Маунт бурчакдан тўпни ишонч билан жарима майдони ичига етказиб берди, бироқ бош билан берилган зарбага аниқлик етишмади.\nЎйин якунида ўзгариш: Ляказетт ўрнига Мустафи ўйинга қўшилди.\nЖоржиньо пенальтидан фойдалана олмади! Ленодан супер сейв!\nПабло Мари жарима майдони ичида қоида бузди ва ҳакам 11 метрлик нуқтани кўрсатди! Жоржиньо уни ижро этади.\nУчрашувга 5 дақиқа вақт қўшиб берилди.\nМаунт бурчак тўпини амалга оширди, ҳимоячилар яна яхши ўйнаб вазиятни бартараф этишди.\nБукайо Сака жарима майдони ичига тўпни узатди, бироқ ҳимоячилар тўпни узоқлаштиришди.\nГОООООООООООООООООООООЛЛЛ!!! Темми Абрахам ваниҳоят жавоб голини урди! У ичкарида тўпни қабул қилиб олди ва пастги бурчакка тўпни жойлаб қўйди! 3-1! Ажойиб жавоб.\nБукайо Сака бурчак тўпи тепди. Бош билан берилган зарбага бироз аниқлик етишмади.\nЭдуар Мендидан супер сейв! Александр Ляказетт жарима майдони ичида тўпни қабул қилиб олди ва юқори бурчакка зарба йўллади, дарвозабон эса уни қайтарди!\nКиран Тирни сариқ карточка олди. У ҳакамга қўполлик қилди.\nҚандай вазият! Абрахамнинг бош билан берган зарбаси дарвозанинг бироз юқорисидан ўтиб кетди!\nПабло Марининг жароҳати жиддий. У ўйинни давом эттира олиши қийин.\n"Тўпчилар" футболчиси Пабло Мари майдонда тиббий ёрдам олмоқда. Унинг аҳволи оғирга ўхшаяпти.\nМаунт бурчак тўпи тепади. Унинг узатмасини қабул қилиб олган Силва ажойиб зарба беришга муваффақ бўлди, бироқ унга бироз аниқлик етишмади.\nБугунги ўйиннинг энг ёмон футболчиларидан бири майдонни тарк этди: Канте захирага олинди, Хаверц ўйинга қўшилди.\nТьяго Силва қўполлиги эвазига сариқ карточка билан жазоланди.\nЧилуэлл жарима майдони ичига тўпни узатди, Лено баланд сакраб уни эгаллаб олди.\nАбрахам ҳужумда фол ишлатди, ҳакам буни дарҳол сезди ва тўпни "тўпчилар"га қайтарди.\nЎйиннинг энг яхши ўйинчиларидан бири Мартинелли захирага олинди. Унинг ўрнига Николас Пепе майдонга тушди.\nЖеймсдан яна бир жарима майдони ичига узатма, бироқ ҳимоячилар уни блоклашди.\nМохамед Эль-Нени қоидани бузди. Ҳакам уни огоҳлантирди.\n"Тўпчилар" тезкор қарши ҳужум амалга оширди! Уиллок ажойиб дриблинги билан ҳимоячиларни ортда қолдирди ва жарима майдони ичидаги шеригини тўп билан таъминлади. Зарбага эса аниқлик етишмади.\nПулишич мезбонлар жарима майдони ичида яхши ўйнади, бироқ ҳимоячилар уни тўпсизлантира олди.\n"Арсенал"да ўзгариш: Смит-Роу ўрнига Уиллок майдонга тушди.\nМартинеллидан ажойиб зарба ва Мендидан ваниҳоят ажойиб сейв! Тўп қийинчилик билан қайтарилди.\nКанте бугун ёмон ўйнаяпти. У яна қўполлик намойиш этди. Майкл Оливер кейинги сафар унга карточка кўрсатади.\nМартинелли жарима майдони ташқарисида тўпни қабул қилиб олди ва кучли зарба берди, тўп бироз юқорилаб кетди!\nМаунт тўпни узатиб берди, бош билан ҳеч ким зарба бера олмади. Ҳимоячилар фаол.\nБен Чилуэлл узатмасифат зарба йўллади, ҳимоячига теккан тўп дарвоза ташқарисига чиқиб кетди. Ўнг томондан бурчак тўпи амалга оширилади.\nҚандай гоооооооооооолллл!!! Букайо Сака ой голини уришга муваффақ бўлди! Унинг жарима майдони ичида тасодифан берган зарбаси устунга тегиб дарвоза тўридан жой олди! 3-0! "Челси" қани?\nМейсон Маунт жарима майдони ташқарисидан зарба берди, бироқ Лено қийинчиликсиз уни бартараф этди.\nНголо Канте жарима майдони ичига тўпни узатди, Тирни Абрахамдан кўра эртароқ тўпга эга чиқди.\nКристиан Пулишич жарима майдони ичида футболчиларни алдашга ҳаракат қилди, ҳимоя эса бехато ўйин эвазига уни тўпсизлантирди.\n"Арсенал" футболчиси Эмил Смит-Роу офсайдда қолиб кетди.\nМаунт бурчакдан тўпни узатди, бош билан берилган зарбага аниқлик етишмади.\nКаллум Хадсон-Одои жарима майдони ичига аниқ узатма амалга оширди, ҳимоячилар тўпни эгаллаб олди ва бурчакка чиқариб юборди.\n1-таймда ўзига ўхшамаган "Челси" 2-бўлимни 2 та ўзгариш билан бошлаб олди: Ковачич ва Вернер майдонни тарк этишди, уларнинг ўрнига Жоржиньо ва Ходсон-Одои ўйинга қўшилди.\n1-тайм якунланди! Танаффусга мезбонлар 2-0 ҳисобида устунлик билан чиқиб кетишмоқда.\nБиринчи таймга 1 дақиқа вақт қўшиб берилди.\nГОООООООООООООООООООООООЛЛЛ!!! Жаканинг жаримадан берган идеал зарбасини Эдуар Менди қайтара олмади - супергол! "Арсенал" тайм сўнгида ҳисобни ишончли кўринишга келтирмоқда! 2-0!\nНголо Канте ўз жарима майдони яқинида қўпол ўйнади ва бош ҳакам ҳуштагини чалиб жарима зарбаси белгилади. Гранит Жака ва Ляказетт тўп олдида.\nТимо Вернернинг жарима майдони ташқарисидан берган кучли зарбаси дарвозанинг ўнг устуни ёнидан ўтиб кетди.\nТўп назоратида "Челси" бироз устунлик қилмоқда: 47-53.\nМартинелли ўта қўпол ўйин намойиш этди, Майкл Оливер ҳуштагини чалди.\n"Тўпчилар" голдан кейин ҳам тинмаяпти! Эктор Беллерин тезкорлик билан қанотдан тўпни жарима майдони ичига йўналтирди, ҳимоячилардан бири эса тўпни узоқлаштирди.\nГООООООООООООООООЛЛЛ!!! Александр Ляказеттнинг кучли зарбаси дарвозанинг ўнг бурчагига йўналтирилди, чап тарафга сакраган Менди эса тўпни қайтара олмади! "Арсенал" "Лондон дербиси"да ҳисобни очмоқда! 1-0!\nРис Жеймс ўз жарима майдони ичида Тирнини йиқитиб юборди ва "Арсенал" пенальти ишлади! ВАРга мурожаат қилган бош ҳакам пенальти ростан ҳам бор, деган қарорга келди. Ляказетт уни ижро этади.\nБукайо Сака бурчак тўпини тезкорлик билан ижро этди.\nКиран Тирнининг саъй ҳаракатлари эвазига бурчак тўпи ишлаб олинди.\nМейсон Маунт бурчак тўпини амалга оширди, ҳимоя чизиғи тўпни узоқлаштирди.\nАбрахам қийин вазиятда бўлса-да, зарба йўллади, тўп дарвозанинг анча ёнроғидан ўтиб кетди. Бурчак зарбаси, демоқда ҳакам.\nМеҳмонлар футболчиси Смит-Роу майдон марказидан тўриб жарима майдони ичига кучли узатма амалга оширди, Зума боши билан тўпни узоқлаштирди.\nБукайо Сака тўпни ҳаволатиб узатиб берди, бош билан зарба беришга эса бирон футболчи топилмади.\nМартинелли жарима майдони ичига чиройли тарзда ёриб кирди, узатма амалга оширди ва зарба берилди, тўп яна рикошет билан майдон ташқарисига чиқиб кетди.\nТемми Абрахам қўпол ўйин намойиш этди, ҳакам уни оғзаки огоҳлантирди.\nМаунтнинг бурчак зарбасини Зума боши билан дарвозага йўналтирди, бироқ унга аниқлик етишмади.\nРис Жеймс қанотдан тўпни узатди, ҳимоячи тўпни бурчакка чиқариб юборди. Маунт бурчак тўпини ижро этади.\nМейсон Маунт бурчак тўпини ижро этди, ҳимоячилар яхши ўйнади.\nТимо Вернер жарима майдони ичига ёриб кирди ва зарба берди, тўп рикошетдан сўнг майдон ташқарисига чиқиб кетди. Бурчак зарбаси ижро этилади.\nРис Жеймс жарима майдонига узатма амалга оширди, Жака тўпни боши билан узоқлаштирди.\n"Арсенал" футболчиси Пабло Мари қўпол подкатни амалга оширди, ҳакам унга сариқ карточка кўрсатди.\nКиран Тирнининг қанотида тўп кўп турмоқда. У узоқ вақтлик тўп назоратидан кейин узатма амалга оширишга ҳаракат қилди, бироқ узатма блокланди.\nБен Чилуэлл жарима майдони ичига узатма амалга оширди, ҳимоя эса ишончли ўйнади.\nОз қолди! Маунт жарима зарбасини ижро этди, тўп дарвоза устунининг ёнгинасидан ўтиб кетди! Илк хавли вазият!\nГранит Жака жарима майдони ичига югуриб кираётган Пулишични чалиб йиқитди. Бош ҳакам жарима зарбаси белгилади. Хавфли вазият юзага келиши мумкин.\n"Челси" тўп назоратида яқин дақиқалардан бери устунлик қилмоқда.\nАжойиб рейддан сўнг Тимо Вернер ичкарига узатма амалга оширишга ҳаракат қилди, бироқ узатма Абрахамгача етиб бормади.\nНголо Канте ўйин қоидасини бузди. Майкл Оливер жарима зарбаси белгилади.\nБукайо Сака яна бир бор бурчак тўпини амалга оширди. Бироқ муваффақиятсиз.\n"Арсенал" устунлик қилмоқда. Жаканинг жарима майдони ичига узатган тўпини ҳимоячилар палапартишлик бўлса-да, майдон ташқарисига чиқариб юборди. Яна бурчак тўпи.\nГабриэль Мартинелли жарима майдони ичига тўпни узатди, Тиаго Сильва эса ҳужумни ишонч билан бартараф этди.\nБукайо Сака бурчак тўпини ижро этди, бироқ ҳимоячилар яхши ўйнади.\n"Арсенал" ҳужумга ўтмоқда. Қанотдан Киран Тирнининг жарима майдони ичига узатган узатмасини ҳимоячилар майдон ташқарисига чиқариб юборди. "Тўпчилар" бурчак тўпи ишлаб олишди.\nМайкл Оливер ҳуштаги янгради ва ўйинга старт берилди. "Челси" футболчилари ўйинни бошлаб берди.\nАссалому алайкум, қадрли футбол ихлосмандлари! Англия Премьер-лигасида "Боксинг-дей" бошланди! Бугуннинг марказий учрашуви эса эътиборимиз марказида! "Арсенал" ўз уйида "Челси"ни меҳмон қилади. Матнли трансляцияни эса Абдулла Маннонов олиб боради.\nАПЛ турнир жадвалида янги пешқадам (видеошарҳ)


Эронда ҳукуматпараст кучлар намойиш ўтказди\nЭрон бўйлаб ҳукумат тарафдорларининг намойишлари бўлиб ўтди.\nЭрон ахборот агентликлари хабарига кўра, ушбу намойишларда мухолифат етакчиларини жазолаш чақириқлари янграган.\nАйни пайтда Эрон расмийлари Ғарб давлатларини якшанба куни Теҳронда бўлиб ўтган намойишларга алоқадоликда айблади.\n-Турли давлат расмийларининг Эрон ички ишларига аралашиши, бу борада берган баёнотлари ва ҳаракатларини синчковлик билан тергов қилмоқдамиз, деди Эрон Ташқи ишлар вазирлиги матбуот вакили.\nЭрон иддаоларини рад этган Ғарб давлатлари, ўз навбатида, намойишчиларга қарши куч ишлатгани учун расмий Теҳронни танқид қилдилар.


Ëлғизлик 2 қисм — Dilkashradio.com\nАссалому алайкум. Ëлғизлик. Кимгадир маъқул бу сўз кимгадир эса йўқ. Баъзида ҳаёт ташвишларидан чарчаган, доимо шовқинли муҳитда ишлайдиган аёллар учун бироз ёлғиз қолиш, фойдали. Аммо ҳаммага ҳам бу сўз маъқул келавермайди. Агар ўтган сафарги суҳбатларимизни тинглаган бўлсангиз, турмуш ўртоқларидан айрилиб қолган аёллар ҳолати ҳақида сўз юритган эдик. Бугун бошқа бир ҳолатдаги аёлларнинг ёлғизлиги ҳақида суҳбатлашамиз. Ëлғизликнинг бугунги кўриниши сизга таниш бўлса ажаб эмас.\nДемак бошладик. Ëлғизлик. Аёл ўзини ёлғиз ҳис қилади. Йўқ, унинг фарзандлари бор, турмуш ўртоғи бор, дугоналари бор. Лекин ўзини ёлғиз ҳис қилаверади. Кўнглидагиларни ҳеч кимга айтолмайди. Нега шундай? Бунинг сабаблари кўп. Масалан биринчи сабаби, турмуш ўртоғининг уни етарлича тушунмаслигида. Аёл энг аввало турмуш ўртоғи уни тушунишини, қалбидаги оғриқлари-ю, муаммоларини у билан бўлишишни, шундай пайтда турмуш ўртоғи уни тушуниб, керакли маслаҳатларни бера олишини истайди. Агар бунинг акси бўлса-чи? Эр оила ташвишлари билан кўмилиб, ҳаддан зиёд кўп ишлаётган бўлса, аёлини эшитишга вақт қаёқда дейсиз. Аёл шуни ўйлаб, эрига дардини баён қилолмайди.\nËки яна бир ҳолат. Эрининг ишлари жойида бўлса, яхши пул топаётган бўлса-ю, ўз ошна-оғайнилари билан кайфу-сафо қилишдан бўшамаса. Бундай пайтда аёл қулай вазиятни топиб, эрига уни қийнаётган муаммоларни айтган тақдирида ҳам, эри уни тушунмай, уни тергаса, койиса. Тасалли ва маслаҳат олмоқчи бўлган аёл қандай ҳолатга тушади. Баттар сиқилмайдими? Ҳа, турмуш ўртоғини мутлақо тушуна олмайдиган эркаклар кўплаб топилади. Мана шунда аёл ўзини ёлғиз ҳис қилади.\nХўп, эри уни тушунмас экан, ичидаги муаммоларини дугоналарига айтса бўлади-ку, дерсиз. Уни тушунадиган, доимо ёрдамга шай турадиган, керак пайтда тўғри маслаҳатларни бера оладиган дугоналари бор аёл бахтли. Ҳолбуки, бундай дугоналар жуда кам учрайди. Ким ҳозир, бировнинг дардини эшитишга муҳтож? Ким муаммоларга тўла бошини, дугонасининг муаммоси билан тўлдиришни истайди? Мана шу сабаблар аёлнинг дугонасига ёрилишига ҳам йўл қўймайди. Менинг муаммойим кимга керак? Мени тинглаш ва маслаҳат беришга ҳеч кимнинг кўзи учиб тургани йўқ, деб ўйлайди. Бир томондан балки у ҳақдир.\nБошқа томондан эса, агар аёл чиндан ўзини ёлғиз деб ҳис қилса, Худога уни тинглайдиган, унга керакли ва тўғри маслаҳатни бера оладиган кишини топиб беришини сўраб дуо қилсин. Худо Ўз фарзандларини ёлғиз ташлаб қўймайди. Агар аёл шундай пайтда Худога илтижо қилса, У керакли одамни топиб беради. Бу аёлнинг эри, дугонаси, синглиси, ёки бирор имонли биродари бўлиши мумкин. Ким бўлишидан қатъий назар Худо фарзандининг ёлғизлигига даво топади. Агар аёл киши эрининг уни тушунадиган бўлишини сўраб илтижо қилса, аста-секин бу ибодати ҳам ижобат бўлади. Фақат сўраётганда ишонч билан сўраш керак. Каломда шундай ёзилган: «Агар сизлардан бирор кишининг ҳикмати камлик қилса … Худодан сўрасин. Лекин ҳеч шубҳа қилмасдан, имон билан сўрасин.»\n40 ёшдан ошган аёлларга


Смартфон батареялари учун молекуляр ўт ўчиргичлар ихтиро қилинди\n19:37 / 17.01.2017\nSamsung компаниясининг Galaxy Note 7 фаблетофонлари ёниб кетиши билан боғлиқ кўплаб ҳодисалар рўй бериши ва уларнинг бозордан қайтариб олиниши янги ихтирога туртки бўлди. Смартфон ишлаб чиқарувчилар: келгусида фойдаланувчилар ва қурилмаларни қандай қилиб бу каби ҳодисалардан асраш мумкин?, деган масала устида бош қотира бошлашди. Стэндфорд университети олимлари эса, айни саволга жавоб топишнинг уддасидан чиқишганини даъво қилишмоқда. Улар, литий-ионли аккумуляторга, батарея ёна бошлаган вақтда ўчира оладиган ва портлашга йўл қўймайдиган тизимни жойлашни таклиф этишди.\nТадқиқотчилар, ўз ғояларини ҳаётга татбиқ этиш мақсадида турли усулларни эътиборга олишган.\nLi-Ion аккумуляторларига ўтни ўчириш ашёларининг қўшилиши электрокимёвий бирикмаларнинг ўтказувчанлик қобилиятини пасайтирар эди. Шу боисдан, бу вариант бошидаёқ рад этилди. Кейинроқ, олимларга ажойиб фикр келган: агар айни ўт ўчириш ашёларини ячейкалардаги моддалардан алоҳида ўралган ҳолда жойлаштирилса, аккумулятор хусусияти ёмонлашувининг олди олинган бўлар эди. Бунинг учун уларни, шунчаки юқори ҳароратда ёрилиб кетадиган полимер капсулаларга жойлаш талаб қилинади.\nАккумулятор портлашга яқин даражада қизиганда, капсула қобиғи ёрилади ва ундаги ўт ўчириш воситаси аланга ўчоғини ўчиради. Олимлар ўз тадқиқотларида ўт ўчириш воситаси сифатида трифенилфосфатдан фойдаланишган. У PVDF-HFP полимеридан ясалган идишчаларга солинган. Аккумуляторнинг сунъий равишда ёндирилиши билан уни қизишдан тўлиқ тўхтатишга атиги бир сония вақт кетган. Шу билан бирга, аккумулятор самарадорлиги ўз кучини йўқотмаган.\nАммо, бу билан муаммо ҳал бўлди, дейишга ҳали эрта. Олимлар қаршисида яна бир жиддий муаммо турибди: ўт ўчириш воситаларининг узоқ вақт давомида ўз хусусиятини сақлаб қола олмаслигидир. Чунки, батареялар 360 марта қувватлангач, айрим капсулаларнинг полимер қобиғи ёрилиб кетади ва аккумулятор ишлаш самарадорлиги тушиб кетади.\nихтиро Samsung. Galaxy Note 7


27 Ôåâðàëü 2020 11:58 282\nСаудия ҳукуматининг ушбу масала бўйича расмий қарори ва баёноти бугун эълон қилиниши кутилмоқда. Дин ишлари бўйича қўмита умра визаси вақтинча тўхтатилгани ҳақида маълум қилди.\nҚўмита матбуот хизмат хабарида айтилишича, Саудия Арабистони подшоҳлиги Ҳаж ва умра вазирлиги 2020 йил 27 февраль кунидан эътиборан, дунёнинг барча мамлакатлари учун «Умра» визаси тақдим этишни вақтинча тўхтатди.\nУшбу чора коронавирусга қарши кураш доирасида амалга оширилмоқда.\nПодшоҳликнинг Ташқи ишлар вазирлиги баёнотида айтилишича, Саудия Арабистони расмийлари Макка шаҳрида Умра амалини бажариш ва Мадинада Набавий Масжидни зиёрат қилиш учун келадиган фуқароларнинг мамлакатга киришини вақтинча тўхтатиб қўйди.\n«Умра амалини бажариш ва Набавий Масжидни зиёрат қилиш учун подшоҳликка кириш вақтинча тўхтатилди», - дея хабар берди вазирлик Twitter’да.\nЖамият 01.04.2020 635\nЖамият 31.03.2020 1173\nЖамият 31.03.2020 827\nЖамият 31.03.2020 1543\nЖамият 30.03.2020 877\nЖамият 29.03.2020 653\nБизнес 28.03.2020 221\nНаманган вилояти маданий мероси 19.10.2018 37000


АҚШга Россия ва Хитой билан муроса қила оладиган етакчи керак, деб ҳисоблайди Америка президентлигига номзод Дональд Трамп.\nТОШКЕНТ, 27 янв — Sputnik, Григорий Дубовицкий. АҚШ президентлигига номзод Трамп Америка “болалар”га муҳтож эмас, деб ҳисоблайди. “АҚШга Россия, Хитой ва Япония билан муносабат ўрната оладиган раҳбар керак”, — деб таъкидлади Трамп, РИА Новости хабарига кўра.\n"Америкага шартномаларни имзолайдиган, мамлакатга йилига миллионлаб автомобилларни экспорт қиладиган – Россия, Хитой ва Япония сингари давлатлар билан келишувга бора оладиган раҳбар керак. Биз эса нимага эришдик? АҚШ ўзига керакли давлатлар билан муносабат ўрната олгани йўқ. Бу борада биз инқирозни бошдан кечирмоқдамиз”, — таъкидлади Трамп Айова штатида ўтган матбуот-анжуманида.\n"Бизга қандай ишга қўл ураётганини англай оладиган одамлар керак. Бизга болалар(давлат бошқарувида, таҳр.) керак эмас. Улар (бошқа мамлакатлар, таҳр.) болалар билан иш олиб бормайди”, — қўшимча қилди сиёсатчи.\nТрамп ўзининг сайловолди ташвиқотида вақти-вақти билан Барак Обама томонидан олиб борилаётган ташқи сиёсат, шу жумладан унинг Россияга қарши муносабатини, танқид қилиб туради.\nБундан бир оз вақт олдин Республикачилар партиясидан АҚШ президентлигига номзод миллиардер Россия билан чуқур муносабатларга тайёрлиги ҳақида таъкидлаган эди. Россия президенти Владимир Путин Трампнинг ушбу сўзларини ижобий баҳолаб, уни “президентлик пойгасининг мутлақ етакчиси”, деб мақтади, ҳатто. Трамп ўз навбатида, Путин сингари обрўли инсондан бундай мақтов сўзларни эшитиш, катта фахрлигини билдирди.


Россия расман “Очиқ осмон” шартномасидан чиққанини эълон қилди\n27 июн 2022, Тошкент вақти: 11:09\nПутин шартномадан чиқиш тўғрисидаги қонунни имзолади.\nРоссия президенти Владимир Путин “Очиқ осмон” шартномасидаги иштирокни тўхтатиш тўғрисидаги қонунни имзолади.\n“Очиқ осмон” шартномаси 1992 йилда имзоланган ва 2002 йилда кучга кирган эди. Уни имзолаган 34 давлат ҳарбий кучлар ва ҳаракатлар тўғрисида маълумот тўплаш учун бир-бирининг ҳудудида қуролсиз кузатув парвозларини амалга ошириши мумкин. Шартнома асосида бугунга қадар 1500 дан ортиқ мана шунақа кузатув парвози амалга оширилган.\nАҚШ ўтган йилнинг ноябрида – президент Дональд Трамп даврида Москва шартномадаги мажбуриятларини бузаётганини иддао қилиб, “Очиқ осмон”дан чиқишини билдирган эди.\nБунга жавобан Москва 15 январь куни қилган баёнотида АҚШ "шартномани имзолаган давлатлар манфаатлари мувозанатини сезиларли даражада бузгани" ҳамда Вашингтоннинг иттифоқчилари Россиянинг келишувни сақлаб қолиш бўйича таклифларини менсимаганини билдирган.


Жаҳонгир Муҳаммад: Ассассин (роман) | TURONZAMIN-Jahongir Muhammadning nashri\nШом намозидан кейин устодлар Катта теппадаги қалъага кетиб қолдилар. Қоронғу жуда тез бостириб келар эди бу ерда. Шу бос у Хуфтонни дўстлари билан бирга оқъидида тоғдан келадиган сой томонга кетди. Унинг кўнгли роҳатсиз бўлиб қолганди. Ҳалиги қизлар унга Зуҳрани эслатганди. Балки Зуҳра ҳам адашиб шу жойларга келган ва ўша қизлар билан бирга бўлса-чи, деган савол уни тинч қўймади. У аста-секин қояга қараб кўтарилиб борди. Қояга етганда Ой кўринди. Тўлин ой. Бирдан дадасининг гапи ёдига тушди:\n-Ой янгилигида тўлин бўлади. Унга қарасанг, кейин яқинларингга қарама. Кўз тегади. Аввал ерга қара, кейин одамга!\n« Буюк Ипак йўли Максим Назаров »


“Нўхат полвон” тўлиқ метражли мультфильми устида иш бошланди\n“Ўзбекфильм” киноcтудияси қошидаги Мультипликацион фильмлар ишлаб чиқариш бирлашмаси “Ўзбеккино” Миллий агентлиги буюртмасига биноан миллий кинематография тарихида илк марта “Нўхат полвон” тўлиқ метражли мультипликацион (1,5 соат) фильмини ишлаб чиқаришга киришди.\nДаставвал тўлиқ метражли мультфильм адабий сценарийси учун ижодий танлов шартлари ишлаб чиқилиб, матбуот ва интернет нашрларида эълон қилинди. Танловда кўплаб ижодкорлар, муаллифлар иштирок этди. Улар тақдим этган асарлар беглинганган мезонлар асосида ўрганиб чиқилди. Агентлик бадиий кенгаши қарорига биноан, таниқли ижодкор Исмоил Шомуродовнинг ўзбек халқ эртаклари асосида ёзилган “Нўхат полвон” адабий сценарийси ғолиб деб топилди. Айни пайтда мазкур адабий сценарий бўйича “Ўзбекфильм” киностудияси қошидаги мультбирлашмада тўлиқ метражли мультипликацион фильм ишлаб чиқариш қизғин давом этмоқда.\nМультбирлашма раҳбари, Ўзбекистонда хизмат кўрсатган маданият ходими Мавзур Маҳмудовнинг таъкидлашича, бу ишга Нозим Тўлахўжаев, Дмитрий Власов сингари таниқли режиссёрлар бошчилигидаги мультипликаторлар гуруҳи жалб этилган. Эътиборлиси, мазкур ижодий лойиҳага кўплаб истеъдодли ёш аниматор ва рассомлар ҳам жалб қилинган. Уларнинг анимация соҳасидаги билим ва малакасини ошириш мақсадида мультбирлашмада махсус ўқув курслари ҳам ташкил этилди.\nҲозирги пайтда мультфильм қаҳрамонларининг эскизлари чизилиб, тайёр ҳолатга келтирилди. Шу кунларда эса образларни жонлантириш жараёни бошлаб юборилди. Мультфильмда бир нечта қўшиқлар ҳам ўрин олади. Айни пайтда қўшиқлар матни ёзилиб, уларга куй басталанмоқда.\nЕнгил юмор руҳи билан йўғрилган ушбу асарда миллий эртакларимизнинг машҳур қаҳрамонлари бошдан кечирган ажойиб-ғаройиб воқеалар орқали ҳалоллик, меҳнатсеварлик, ростгўйлик, ўзгаларга кўмак бериш сингари болалар учун тарбиявий аҳамиятга эга бўлган эзгу ғоялар тараннум этилади.\n“Нўхат полвон” мультфильмини 2015 йилда катта экранларга чиқариш режалаштирилган.\nЭслатиб ўтамиз, “Соғлом бола йили” давлат дастурида ўзбек халқ эртаклари асосида тўлиқ метражли мультипликацион фильм ишлаб чиқариш вазифаси ҳам белгиланган эди.\nНашр санаси: 17-10-2014


Энг катта орзуим — маҳалламнинг мактабларини энг замонавий мактаблар сафига киритиш | Ўзбекистон Халқ демократик партияси\nЭнг катта орзуим — маҳалламнинг мактабларини энг замонавий мактаблар сафига киритиш\n2019-12-02 15:03:04 2350\nНима учун Наврўз шаҳарчасида истиқомат қилаётган мактаб ёшидаги ўқувчиларнинг айримлари Урганч шаҳри марказидаги мактабларга интилади?\nМен 1994 йилдан буён Наврўз шаҳарчасида истиқомат қиламан. Бизнинг Наврўз шаҳарчамиздаги 22-сон мактаб биноси 1991 йилда қурилган бўлиб, мактабнинг умумий аҳволи яхши. 2009 йилда капитал таъмирланган, лекин замонавий мактаблар сафига қўшиш зарурияти борлигини такидламоқчиман. Чунки Наврўз шаҳарчасини Урганч шаҳрининг юраги деб биламан. Сабаби Урганч шаҳрида битта шаҳарча бор, у ҳам бизнинг Наврўз шаҳарчамиздир.\nМактабларга қайтадиган бўлсак, аҳоли кам даврда 1264 нафар ўқувчига мўлжалланган 22-мактаб биноси бугунги кунда 1657 нафар ўқувчини ўз бағрига олган. Мактаблардаги педогог кадрларнинг ва ўқувчиларнинг вилоят ва республика миқиёсидаги эришаётган ютуқлари таҳсинга лойиқ. Мактабимиз Урганч шаҳридаги мактаблар ичида саккизинчи ўринда туради. Ягона орзуим мактабимизни биринчи ўринга чиқариш.\nУстозларимизнинг меҳнатларини қадрлаган ҳолда кўп бора мактабни реканструкция қилиш масаласини ўртага ташлаганмиз. Мактаб маъмуриятининг ва Урганч шаҳар Халқ таълими бўлимининг саъй-ҳаракатлари билан 22-сонли мактабни қайта реканцтрукция қилиш 2021 йилги давлат дастурига киритилди.\nМенинг фикримча, мактабимизни замонавий таъмирлаш билан бир қаторда замонавий технологиялар билан бойитиш ҳам зарур. Бу борада 22-сон ва 31-сон мактабларда замонавий технологияларда машғулот олиб борувчи малакали қадрлар етишмаслиги табиий. Бу масалани ҳодимлар малакасини шу ерда оширяпмиз, деган фикрда қолмасдан ўқитувчиларимизга чет элда малака ошириш имконини берувчи грантлар ташкил қилишни таклиф қилмоқчиман.\nМаҳалламизда тадбиркорлик фаолиятини юритаётган маҳалладошларимиз билан шахсан учрашиб, 22 ҳамда 31-мактаблардаги ҳар бир синфга тозаланган сув аппаратларини олиб беришда амалий кўмак сўраганман. Бу таклифимни тадбиркорлар қўллаб қувватлашларини айтганида бошим осмонга етди.\nМен шу ҳудуднинг фарзандиман. Бу ердаги таълим муассасаларида ўзимнинг маҳалладошларим, жигарларим ва албатта фарзанларим таълим олади. Уларга иссиқ хоналарда замон талабларига жавоб берадиган шароитда дарс машғулотлари олиб борилса, ўқиш сифати бунданда юқори даражада бўлар эди. Ота-оналар фарзандларини ўз маҳалласидаги мактаблардан олиб кетмасди, деб ўйлайман.\nМаҳалламнинг мактабларидаги ҳар бир педогогнинг малакасини янада ошириш ҳамда яхши меҳнат шароити ва албатта муносиб ойлик маоши билан таъминланишини хоҳлайман. Депутат бўлиб сайлансам, шунга қаттиқ киришаман.\nҲурматли сайловчилар, бизни, яъни Халқ демократик партиясидан кўрсатилган номзодларни қўллаб-қувватланг!\n29-Наврўз Сайлов округидан\nхалқ депутатлари Урганч шаҳар Кенгаши депутатлигига\nЎзХДПдан кўрсатилган номзод.


Ўзбекистонда янги «Oson» номли тўлов тизими ишга тушди » Ўзбекистон янгиликлари – Zamin.uz\n, 07 2021, 11:09\n02 окт, 20:47 8 467 Технология\nЮртимизда 28 сентябрдан янги – OSON тўлов тизими синов тариқасида ишга туширилди.\nМазкур тўлов тизими Brio Group томонидан ишлаб чиқилган бўлиб, унда ҳар бир рўйхатдан ўтган фойдаланувчига QR-код берилади. Ушбу тўлов тизими орқали шаҳар телефони ва уяли алоқа, коммунал ҳамда тижорат хизматлари, интернет, кабелли телевидение ва боша хизматлар учун тўловларни амалга ошириш имкони мавжуд.\nOSON тўлов тизимига чекланмаган миқдорда карталарни қўшиш, ҳар биридаги маблағлар ҳақида маълумот олиш, кимга ва қанча тўлов ўтказганини аниқ билиш ва хабардор бўлиш, чекларни электрон кўринишда хотирада сақлаб қўйиш, зарур бўлганда маълумотни қоғозга босиб чиқариш каби имкониятлар тақдим этилади.\nТизим фойдаланувчиси бўлиш учун унга мобил телефон рақамини киритиш ва пароль ўрнатиш лозим бўлади. Тизимга кириш учун 4 та рақамни киритиш кифоя. Ёки Touch ID’дан фойдаланиб, тезроқ рўйхатдан ўтиш ҳам мумкин.\nТўлов терминали бўлмаган ёки ишламаган пайтда хизматлар ва харидлар учун Oson мобил иловаси ва QR-коди ёрдамида тўлаш мумкин. Карта йўқотиб қўйилганда, фойдаланувчи уни дарҳол блоклай олади.\nБатафсил маълумотни тизим сайтидан олиш мумкин.\nҚозоғистонда "Apple Pay" ишга тушди 29 ноя, 06:00\nLG ўзининг мобил тўлов тизимини яратмоқда 22 мар, 10:02\nApple Pay тўлов тизими фирибгарлар ҳужумига учради 06 мар, 16:58\n«Twitter»даги илк твит сотувга қўйилди — ҳозирча илк харидор миллион доллар таклиф қилмоқда 07 мар, 10:55 0\nЎзбекистонда 2020 йилда энг кўп никоҳ тузилган вилоят номи айтилди 07 мар, 10:30 0\nГўшт емасликнинг зарарли жиҳати аниқланди 07 мар, 07:30 630


Тандирда ёпилган нон иси бутун маҳаллани тутган. Сўрида куёв тўн тикиб ўтирган Саломатхоннинг уйига қўшни дугонаси Шарофатхон иссиқ нон ва сомса кўтариб кириб келади.\n- Ўртоқ, уйдамисан, вой худойимей, мундоқ чиқмайсан ҳам, "нима қиляпсан?" деб. Иссиқ нон ёпдим, тандирни "жағи"га қизилчанинг баргидан сомса ёпдим, сенга ҳам олиб чиқяпман, бирга тушлик қиламиз, чой қўйгин!\nКампирларнинг бир-бири билан сенлашиб муомала қилиши эшитган одамга эриш туюлади. Лекин, бу икки дугона ёшликдан бирга катта бўлишган, кейинчалик тақдир тақозоси билан қўшни бўлишди. Ўртада дарча бор. Ҳар куни бир-биридан ҳол-аҳвол сўраб туришади. Бир кун бир-бирини кўрмаса, худди ойлар ўтиб кетгандек, аввалига иддао қилиб, кейин яна ҳол-аҳвол сўрашишади.\nШарофатхоннинг нос чекиши Саломатхоннинг ғашига тегади. Айниқса, носини шолчанинг тагига туфлашини жуда ёмон кўради. Ўртоғига:\n- Шу ўлгурни уйингда чексанг бўлмайдими, ҳаммаёқни расво қиласан-а, ташласангчи энди, қариб ҳам эсинг кирмади кирмади-да, - дея танбеҳ беради.\n- Ҳа энди, ўрганган кўнгил, нима қилай, ташлолмаяпманда, - дер эди.\n- Ҳой, шолчанинг тагига туфлама, ўзинг билан бирор идиш олиб юрсанг бўлмайдими, сенга гапиравериб чарчадим.\nСаломатхон ўртоғига енгилгина дакки берар, сўнг индамай палоснинг остини тозалаб қўярди.Уларнинг ўзаро гапларини эшитган одамнинг юзига табассум югуради. Қанчалик яқин дугона эканликларига ҳаваси келади.\nБоши берк кўчамизда бор-йўғи 8 оила яшарди. Ҳар бир оилада катта бувилар бор. Биз болалар уларнинг ҳар бирини ўзгача атардик. Саломатхон ача, Шарофатхон эна, Саодат буви, ёши каттароқларини эса катта ача деб айтардик. Уларнинг ҳар бири биз учун қадрли эди.\nСаодат буви анчайин илмли ва зукко кампир бўлиб, маҳаллада ҳамма ҳурмат қилар, аёллар ҳикматлар айтиб беришини илтимос қилиб кирар эдилар. Биз болалар ҳам ёнларида ўтириб олиб, завқ билан тинглардик. Саодат бувидан кўп ҳикматларни эшитганмиз.\nШарофатхон эна билан Саломатхон ача миллий чопоннинг усталари эдилар. Гоҳ униси, гоҳ бунисиникида ўтириб чопон тикишар, маҳалладаги ёш қиз-жувонларга ҳунар сирларини ўргатар эдилар.\nНазаримизда, "Маҳаллада дув-дув гап" кинофильми худди шу уч аёлга ёзилгандек. Шу фильмни ҳар кўрганимда кўчамиздаги уч ўртоқ ёдимга тушаверади. Уларни сўрида куёв тўн тикиб, баъзан чой ичиб ўтирганлари кўз олдимга келади.\nҲозир кўчамизнинг файзи қолмагандек, гўё. Чунки, болаларга ҳикматлар айтиб берадиган, тандирда нон ёпиб илинадиган, ҳунарини беминнат ёшларга ўргатадиган онахонлар энди орамизда йўқ. Ҳар сафар ота эшигимга борсам, улар яшаган қўшни ҳовли тарафга қараб-қараб қўяман. Болалик хотираларим уйғонади, беғубор даврларимни қўмсайман. Бу онахонлар ҳозирги ёшлар таъбири билан айтгандек "Эски одамлар" бўлса-да, улардаги самимият, оқибат ва меҳрни мен бошқа жойда учратмадим. Охиратлари обод бўлсин!


Бектемир Мелиқўзиев ва допинг билан боғлиқ бўлган хабар юзасидан тушунтириш - Zamin.uz\n21:35 / 04.05.2021\nБектемир Мелиқўзиев билан аслида 2018 йил жарроҳлик амалиёти ўтказилган ва табийки даволаниш жараёнида қабул қилган дориларда таъқиқланган модда аниқланган. Шу ўринда, бир нарсани тушуниш керак. Оддий парацетамол таблеткаси ҳам спортчилар учун таъқиқланган моддага эга. Ва айнан ўша 2018 йилда Мелиқўзиевда "фурасемид" моддаси топилган. Эьтибор беринг, бу ҳолат 2018 йилда бўлган. Шундан сўнг, у 2020 йил 27 февралга қадар дисквалификация қилинган эди.\nПрофессионал боксдаги фаолиятга келадиган бўлсак. Ушбу йўналишда боксчилар ҳар бир жанг олдидан допинг текширувидан ўтади. Бектемир ҳозирга қадар 7 та жанг ўтказган. Бу дегани у 7 марта допинг текширувидан тоза ўтган дегани. Яъни, бугунги гапларни профессионал фаолиятга мутлақо алоқаси йўқ. Ушбу вазият Мелиқўзиевнинг профессионал боксдаги фаолиятга ҳеч қандай салбий таъсир қилмайди. «Замин» янгиликларини «Вконтакти»да кузатиб боринг\nЯнгиликлар » Спорт » Бектемир Мелиқўзиев ва допинг билан боғлиқ бўлган хабар юзасидан тушунтириш


Луис Энрике ЕЧЛ финали борасидаги фикрларини айтиб ўтди\n08:08 / 03.06.2015\n“Барселона” бош мураббийи Луис Энрике 6 июнда бўлиб ўтадиган Чемпионлар Лигаси финали борасидаги фикрлари билан ўртоқлашди.\n“Мен 2006 йили Париждаги финалга мухлиc сифатида ташриф буюрганман. Ўшанда мен фарзандларим ва дўстларим билан вақтимни чоғ ўтказган эдим. Ажойиб сафар бўлганди.\n“Ювентус” ажойиб мавсумни ўтказди. Финалга бошқа ўйинларга тайёрланганимиз каби тайёрланамиз. Бизнинг кўпчилик футболчиларимиз учун бу биринчи финал эмас. Ҳар доимгидек тўпни ушлаб туришга ҳаракат қиламиз. Тўп бизда бўлганда имкониятлардан тўлақонли фойдаланишимиз керак.\nТўп рақибда бўлганда прессинг қилишга ҳаракат қиламиз. Биз Англия, Германия ва Франция чемпионлари билан ўйнадик, шунинг учун бизда экстра даражадаги жамоалар билан ўйнаш борасида тажриба бор.\nЧемпионлар Лигасидаги ғалаба бизга мавсумдаги учинчи унвонни олиб келиши мумкин ва бу ҳолат клубдаги барчани ҳаяжонга солмоқда. “Барса” бундай ютуққа фақат бир бора эришган. Бу ушбу масаланинг қийинлигидан дарак беради.\nҒалаба қилиш уқувини исботлаш керак. “Юве” бизнинг жамоадан ҳеч жиҳати билан қолишмайди.\n“Барселона” мухлислари стадионларда доимо жўшқин муҳитни яратадилар ва ҳеч қачон таслим бўлмайдилар. Улар – дунёдаги энг зўр мухлислардир.\nАминманки, Лионель Месси Испания кубогида “Атлетик”ка қарши ўйинда урган голига ўхшаш голни исталган жамоага ура олади.\n“Юве” борасида мени нима хавотирлантиради? Ҳамма нарса. Уларда ўйиннинг боришини белгиловчи футболчилар бор. Мен Андреа Пирло ўйинга кучли таъсир қилишини истамасдим, ахир мен у нималарга қодирлигини биламан. Уларда тўпни олдинга тез етказиб бера оладиган аъло даражадаги ҳимоячилар бор.\nБуни Жанлуижи Буффон ҳам қила олади. Альваро Мората туринликларнинг ўйинини кучайтирди, унда тўпни сезиш ҳисси яхши ривожланган. Карлос Тевес эса экстра-класс ўйинчиси.\nЛионель Месси дунёнинг энг яхши футболчиси. Балки бутун футбол тарихидаги энг яхши футболчидир. У футболдан завқ оладиган ўйинчиларга асосланган “Барса” тизимига аъло даражада мослаша олган. Месси – энг яхши ўйинчи, бироқ унга жамоанинг қолган ўйинчилари ҳам аъло даражада ёрдам берадилар”, деб айтмоқда Энрике.


Милиция кимни қўриши керак? « Ўзбекистон Халқ Ҳаракати\nМилиция кимни қўриши керак?\nБиз ватандаги ЭРК Партиясининг аъзолари милиция ходимлари билан жуда тез-тез рўпара келаяпмиз, яъни ҳибсга олинаяпмиз. Ҳибсга олинган пайтлардаги суриштирув ишларидан ва милиция ходимлари билан бўлган мулоқотлардан маълум бўлаяптики, милиция ходимлари ҳам ўзимизга ўхшаган одамлар экан. Яъни, ҳар ким ўзининг кундалик ва оилавий муаммолари билан машғул. Баъзилар ўйлагандек, режим уларни жуда лаллайтириб ҳам қўйгани йўқ. Лекин уларнинг ичида ночор ва қашшоқ кимсалар йўқлиги кўриниб туради…\nКаримов тузуми моҳиятан ҳарбий-полиция режими бўлганлиги учун унга ҳар доим куч ишлатар тизимининг ёрдами керак бўлган. Золим куч ишлатиш билан янада золимироқ бўлади. Халқ эса албатта золимдан қўрқади.\nКаримовнинг истак ва хохишлари билан амалга оширилаётган ички ва ташқи сиёсат кўп қурбонларни талаб қилган ва қилаяпти. Жамиятимизнинг кўпгина “муаммолари” ҳам куч ишлатар тизимининг кучи билан “тўғирланаяпти.” Аҳоли жон бошига тўғри келадиган милиция ходимларининг сони бўйича, дунё мамлакатлари билан қиёсласак, биз биринчи ўриндамиз, деб бемалол айтишимиз мумкин.\nКуч ишлатар тизими ходимларининг ижтимоий таъминотига президент Каримов катта эътибор қаратган. Уларнинг маошлари завод фабрика ишчилари маошларига нисбатан анча юқоридир. Шунинг учун ҳам куч ишлатар тизими ходимлари ҳар доим ўз президентларига садоқат билан хизмат қилмоқдалар. Энди эса Каримов салтанатининг кутилмаганда охири кўриниб қолди.\nЯратганнинг тақдирига унча ишоновермайдиган Каримов сўнги пайтларда жуда ҳам ёмон кайфиятда экани телеэкранлардан шундоқ кўриниб турибди. Сабаби шу-ки, жорий режим Каримов фикри билан дунёга келган ва вояга етган. Бу режимни Каримовдан ўзга ҳеч ким бошқара олмайди.\nЖорий режим энди истеъмолдан чиқиб қолди. Чунки ҳокимият бошига бошқа диктатор келадиган бўлса (буниси ҳозирча номаълум) мамлакатда бошқача режим ўрнатади. Демак, унда Каримовнинг ҳам ҳеч кимга кераги бўлмай қолади. Шунинг учун бошқарув масалаларида кучи анча заифлашганини, атрофида ишончли одамлар камайганини сезган Каримов ўз ҳаётининг интиҳосида аҳволининг қандай кечишини ўйлаётган бўлса керак.\nКуч ишлатар тизимларининг вазифалари асосан президентнинг ҳимоясига ва унинг буйруқларини бажаришга қаратилган эди. Агар Каримов ўз лавозимидан кетса, бугунги куч ишлатар тизими ходимлари учун янги муаммолар пайдо бўлади, деб ўйлайман.\nШунинг учун ҳам мен куч ишлатар тизими ходимларига шундай талаб қўйган бўлар эдим. Мамлакат конституцияси моддаларига амал қилиб, инсонларимизнинг фикр, сўз ва эътиқод эркинликларини ҳимоя қилиб, уларга ёрдамчи бўлингизлар. Халқимизнинг митингларга чиқишини таъминлаб, уларни ўз ҳимоянгизга олингизлар. Ҳар кимнинг ўзи излаган ахборотларни топиш ва уни тарқатиш ҳуқуқларини қўллаб қувватлангизлар.\nБугун Ислом таълимоти инсон ва жамиятнинг асосий идеологиясига айланаяпти. Марказий Осиё давлатлари рахбарлари дунёдаги бу ижтимоий вазият билан ҳисоблашишлари шарт. Мусулмон мамлакатлари орасида бугунги диктаторлик кўринишдаги давлат сиёсати, аллақачон яроқсиз ҳолга келган. “Араб бахори” шамоллари эсган мамлакатлар бунга ёрқин мисол бўла олади.\nШунинг учун ҳам Ўзбекистондаги президентлик сайловлари тўғрисида гап кетганда миллийлигимизнинг ва ўзбекчилигимизнинг асоси бўлмиш Ислом идеологиясини эсда тутишимиз керак. Бу дунё сиёсатчилари тезисидан эмас, балки Яратган Эгамизнинг иродасидандир. Шунинг учун ҳам дунёдаги бўлажак буюк Исломий ўзгаришларни ҳеч ким тўхта олмайди.\nШу билан бирга Ўзбекистонни бир кунда ёки бир йилда Ислом давлатига айланади, дейиш мантиқсиз бир фикрдир. Бу ерда гап аввало диний давлат ёки диний жамият ҳақида эмас, Ислом таълимотининг шахс ва жамият ҳаётида муносиб ўрин олиши ҳақида кетмоқда. Исломда жамият камчликларининг ечими Қуръони Каримдан изланган ва оятларнинг ҳукмлари аст секинлик билан жамиятда жорий қилинган. Шунинг учун ҳам мусулмонларнинг “баҳори”, деганда ҳозирда диктатурага елиб югуриб хизмат қилаётган чаласавод муллаларнинг ҳукмронлигини тасавур қилиш ҳам мантиқсизликдир.\nХалқимиз ичида миллий қадрятлар билан бирга илм ва технология тараққиётига эътибор берадиган янги замон сиёсатчилари ҳам бор. Шулардан бири Мухаммад Солиҳдир. М.Солиҳ советлар даврида етишган ва дунёвий фанлар соҳибидир. Ўзига яраша Исломни ўрганган. Муҳими унинг самимий мусулмонлигидир.\nМен Муҳаммад Солиҳни аввало инсон ҳуқуқларини ва эркинликларини, жамиятда адолатли муносабатларни ва маънавий қадриятларни ҳимоясини таъминлайдиган бир сиёсатчи, деб биламан. Ўзбекистон Халқ Ҳаракатининг жамиятни ривожлантиришдаги дастури ҳам мана шундай олижаноб тушунчаларга асосланган.\nЎзбекистон аҳли учун ўзининг янги президентини танлаш вақти келмоқда. Президентни халқ танлайдими? Ёки танланган шахс президент бўладими? Бу миллатимиз учун долзарб ва ечилиши зарур бўлган муаммодир.\nБу муаммони ечишда ҳуқуқ тартибот ташкилотларининг роли жуда каттадир. Агар улар халқ ҳимоясида туриб берсалар ҳеч ким танлов натижаларига салбий таъсир кўрсата олмайди. Халқ иштирокисиз танланган Президент эса тахтга ўтирмаслиги керак.\nАгар ҳуқуқ тартибот ташкилоти ходимлари халқни ҳимоя қиладиган бўлсалар, бу Ўзбек халқининг қадр қимматини улуғловчи, шавкатли инсонларимизнинг борлигидан дарак берган бўларди. Биз ЭРК партияси ва ЎХҲ аъзолари ҳуқуқ тартибот ташкилотлари ходимлари ўзларининг халқ олдидаги бурчини тўғри тушунадилар, деб ўйлаймиз.\nАллоҳга беҳисоб ҳамду санолар бўлсин. Аллоҳ кўргувчидир. Аллоҳ ҳаммамизни Ўз паноҳида асрасин. Аллоҳ билгувчидир. Аллоҳ бўлажак сайловларда халқимизга адолатли раҳбарни муяссар қилган бўлсин. Омин.\nДжуманиязов Нураддин, ЭРК партияси аъзоси.


Оксана Чусовитинани табриклаймиз!\n19 июнь, 2018, 12:10 327\nБугун ўзбек спортининг ҳақиқий фахри ва ифтихори Оксана Чусовитина ўз таваллуд айёмини нишонламоқда.\nОксана Чусовитина 1975 йил 19 июнь куни Бухоро шаҳрида таваллуд топган. 1992 йио Барселона шаҳрида ўтказилган ёзги Олимпия ўйинлари ғолиби. Спорт гимнастикасининг таяниб сакраш машқи бўйича мисли кўринмаган натижаларни қайд этган вакиламиз бугун 43 ёшга тўлди.\nЕттита Олимпиадада иштирок этган Чусовитина айни дамда ҳам юқори спорт формасида юрибди ва 2020 йили Токио шаҳри мезбонлигида ўтувчи навбатдаги Олимпия ўйинларига ҳозирлик кўрмоқда. Сайтимиз ушбу спортчига мустаҳкам соғлиқ ва омад тилаб қолади.


Қабулдаги навбатлар ҳақида: борма, куясан… – Дарё уз Янгиликлар\nГлавная / Жамият / Қабулдаги навбатлар ҳақида: борма, куясан…\nNush 12.07.2019\tЖамият Comments Off on Қабулдаги навбатлар ҳақида: борма, куясан… 40 Показы\nБизда бир одат бор. Олдиндан маълум бўлиб турган муаммоларга тўппа-тўғри ўзимизни бориб урамиз. Зарбаларни кутилмаган жойдан эмас, айнан кутилган жойдан қабул қиламиз. Бу худди раҳматли Ҳожибой Тожибоевнинг «борма куясан, борма куясан… ана, куйдиииинг» деган латифасига ўхшаб кетади.\nСабабига қизиқсам, нима эмиш, my.gov.uz порталини молиявий қўллаб-қувватлашни тўхтатишганмиш. Шармандалик! Тағин булар электрон ҳукуматни юқори ўринларга олиб чиқмоқчи эмиш…\nҚабул-ку, майли, бир амаллаб тугатиб олишар. Энди бор умидиз, тест жараёнларидан. Ишқилиб, абитуриентларнинг шунча машаққат чекканига яраша, айбни ювиш учун тест синовларини муаммосиз ва адолатли ўтказишсин-да. Ниятимиз шу…\nПред. U-21 тоифасида жаҳоннинг энг қиммат футболчилари эълон қилинди\nСледующая Сирдарёда йўловчи автобус ағдарилди. Жабрланганларга шошилинч тиббий ёрдам кўрсатилмоқда


Ўзбекистонда 2021 йилда ЯИМ ҳажми қанчага ошгани маълум бўлди — Sof.uz\nЖАҲОН 163,856,999 143,505,460 3,396,048\n18.04 11:31 145 Иқтисод\nЎзбекистонда 2021 йилда ялпи ички маҳсулот ҳажми 3 фоизга ошгани маълум бўлди. Бу ҳақда Давлат статистика қўмитаси ахборот хизмати хабар берди.\nМаълум қилинишича, январь–март ойларида Ўзбекистонда ижтимоий-иқтисодий ривожланишн ҳолати бўйича маълумотлар тақдим этилган. Таъкидланишича, ЯИМ ўсиши 2020 йилги ҳолатга нисбатан кўпроқ, 103 фоиздан иборат бўлган ва аҳолининг реал умумий даромадлари ўсиш суръати 109,8 фоизни ташкил қилган.\nТранспорт, қурилиш ва чакана савдо соҳаларида тикланиш нисбатан суст кетаётгани аниқланган. Йўловчи ташиш соҳасида 2020 йилги кўрсаткичга ҳали чиқилмагани аниқланган. Шунингдек, 2021 йил 1 апрель ҳолатига кўра, Ўзбекистондаги доимий аҳоли сони 34 695 600 нафарни ташкил этиши қайд этиб ўтилган.


Сульшер АПЛда энг кўп маош олувчи мураббийлар учлигига кирди\n«Манчестер Юнайтед» кеча, 28 март куни бош мураббий Оле-Гуннар Сульшер билан 3 йиллик шартнома имзоланганини эълон қилди.\nThe Sun`нинг ёзишича, янги битимга асосан норвегиялик мутахассисга бир мавсумга 8,7 млн евро маош тўланади. Бу билан у АПЛда энг кўп маош олувчи мураббийлар сирасида учинчи ўриндан жой олган.\nБиринчи поғонада «Манчестер Сити»дан 17,5 млн евро маош оладиган Хосеп Гвардиола жой олган. Кейинги ўрин «Тоттенҳэм» бош мураббийи Маурисио Почеттинога тегишли – унга йилига 10 млн евро иш ҳақи тўланади.\nҚайд этилишича, Сульшер маоши миқдори бўйича Юрген Клопп («Ливерпуль», 8,2 млн евро), Унаи Эмери («Арсенал», 7 млн) ва Маурицио Сарри («Челси», 6 млн) каби АПЛдаги ҳамкасбларини ортда қолдирган.\nҚўшимча қилинишича, «қизил иблислар»нинг Сульшердан олдинги бош мураббийи Жозе Моуриньонинг иш ҳақи йилига 17,5 млн евро бўлган.\n46 ёшли Оле-Гуннар манкунианликларни Моуриньонинг истеъфосидан кейин, 2018 йил декабрь ойида қабул қилиб олганди. Унинг қўл остида жамоа ҳозиргача 19та ўйинда майдонга тушди ва уларнинг 14тасида ғалаба қозониб, 2та дуранг ва 3та мағлубият қайд этишди.\nУчта мағлубиятнинг иккитаси охирги иккита учрашувга тўғри келади. Клуб дастлаб АПЛда асосий рақобатчиларидан бири «Арсенал»га енгилди (0:2), сўнг «Вулверҳэмптон»га ютқазиб (1:2), Англия кубогидаги юришини чорак финалда тўхтатди. Премьер-лигада «МЮ» 30-турдан кейин 5-ўринда бормоқда. Жамоани ЕЧЛга йўлланма берувчи 4-поғонадаги «Арсенал»дан 2 очко, 3-ўриндаги «Тоттенҳэм»дан 3 очко ажратиб турибди.\nРэшфорд: «МЮ»ни бошқаришга Сульшердан муносиби йўқ»\nОбамеянг «Арсенал» билан шартномани узайтиришни истамаяпти\nРеднапп: «Бэйлнинг трансфери амалга ошса, Моуриньо мухлисларнинг қўллаб-қувватлашига эришади»


Покистондаги Толибон ҳам "Исломий давлат" гуруҳини ёқлади\n05 декабр 2020, Тошкент вақти: 23:31\nПокистондаги Толибон ҳаракати Сурия ва Ироқдаги “Исломий давлат” жангари гуруҳини қўллаб-қувватлашини баён қилди.\nҚурбон ҳайити арафасида эълон қилган баёнотида Толибон исломчиларни АҚШ етакчилигидаги халқаро коалиция тимсолидаги “душманга” қарши бирлашишга чақирди.\n1997 йилдан бери Исломобод ҳукуматига қарши ўз жиҳодини эълон қилган Покистон Толибон ҳаракати “ИД” жангариларини илк бор очиқчасига қўллаб-қувватламоқда.\nТаҳрики Толибон Покистон ҳаракати матбуот вакили Мавлоно Фазлуллоҳ тарқатган баёнотда Сурия ва Ироқдаги “ИД” жангариларига қарата “душманларимизга қарши олиб бораётган курашингиздан фахрланамиз. Биз яхши ва ёмон кунларингизда сиз билан биргамиз”, дейилади.\nЎтган ҳафта Покистондаги толибларга алоқадор Ўзбекистон Исломий Ҳаракати ҳам “ИД” гуруҳини ёқлаб баёнот тарқатди.


Нимага бу иш ҳуқуқ йўли билан изчил охирига етказилмади?! « Ўзбекистон Халқ Ҳаракати\nНимага бу иш ҳуқуқ йўли билан изчил охирига етказилмади?!\n22 June 2016 - 6:00\nБизни ўйлантирган ва ҳеч тушунолмай турган томонимиз бошқа: ёзувчи ё газетчининг вазифаси ёзиш, ҳақиқатни халққа етказиш, бирон-бир муаммога жамоатчилик эътиборини тортиш, тегишли шахс ё идоралар орқали масалани ҳал этиш. Қўлидан келганича бу ишни уддалади ёзувчи халқи. Аммо иш шу ерда тўхтади. Тегишли шахс ва идоралар қулоғига етиб бормади гўё. Ёзилган шунча гап қуруқ гаплигича қолди.\nАгар Гдлян билан Иванов бошлиқ терговчилар десанти чиндан шунча ҳақсизлик қилган бўлса,\nқанчадан-қанча одамнинг умрига зомин бўлган бўлса,\nқанчадан-қанча хонадонни қон қақшатган бўлса,\nҳуқуқ доирасидан ташқари чиқиб, одамларни бекордан-бекор қамаб, бойликларни талаб, ўзлари ҳам катта жиноятлар содир этган бўлса,\nдунёда ўзбек халқининг ва Ўзбекистоннинг обрўйини тўкиб, шаънини булғаган бўлса,\nва агар Ўзбекистон ҳозир чиндан ҳам мустақил бир давлат бўлса,\nТажрибали ҳуқуқчилардан иборат махсус гуруҳ тузилиб, барча далил ва ҳужжатларни тўплаб, тирик гувоҳлар ҳали оламдан ўтиб кетмасидан уларнинг кўрсатмаларини олиб, ёки тўғридан-тўғри, ёки халқаро ҳуқуқ ўлчовларига таянган ҳолда халқаро ҳуқуқ ташкилотлари орқали у пайтда СССР, сўнгра Ўрусия давлатига нега расман мурожаат қилинмади?!\nБунақа тажриба дунё ҳуқуқ оламида бор ва деярли ҳар куни амалда қўлланиб турибди. Нега бунга ҳатто ҳаракат қилинмади?! Ҳуқуқ соҳамиз ва идораларимиз ўта кучсизлигиданми ёки уқувсизлигиданми?!\nЁки ёв қочиб орқасидан кўтарилган у барча ғавғолар дунёда ёмонотлиқ бўлган халқимизнинг аламини кетказиш учун қўлланган алдамчи усул, йўқдан кўра бор қабилида қилинган таги пуч, қуруқ гапларми эди?!\nЁзувчи ва газетчилар кетидан ҳуқуқчилар ишга тушиши керак бўлгани ҳолда уларнинг чурқ этмагани шубҳали ва аламлидир. Бу ҳодиса дунё ҳамжамиятида бизнинг ҳеч ким эмаслигимизни кўрсатади. Зотан, халқининг топталган номусини, қадрини ҳуқуққа асосланиб тиклашга ҳаракат қилмаган давлатни биров ҳурмат ҳам қилмайди, тан ҳам олмайди.\nБу масаланинг иккинчи томони ҳам бор, албатта: Гдлян билан Иванов бошлиқ десант Ўзбекистонда ҳамма ишлари хамирдан қил суғургандек, ҳатто ўзлари ўйлаганидан ҳам осон кетаётганидан руҳланиб, жазавада “Пахта иши”ни “Ўзбеклар иши”га айлантириб юборгани миллатимиз олдида уларнинг энг катта жинояти экани ҳақ, лекин ўша йиллари Ўзбекистонда Масковга ёқиш учун пахта режаларини ортиғи билан дўндиришга чиндан ҳам ружу қўйилмаганмиди?\nҲақиқатда қўшиб ёзишлар бўлмаганмиди?! Кремлда ўтирган оқбошу қорақош амакиларга ёқиш, нотавон кўнгилларини овлаш учунгина етти яшардан етмиш яшаргача халқимиз Оллоҳга қулликдан чиқарилиб, Пахта Ҳазрати Олияларига қул этилмаганмиди?!\nЭртадан кечгача қиблага эмас, Масков томонга руку-сажда қилдириб қўйилмаганмиди чорасиз эркагу аёллар, кексаю болалар?!\nЎқувчилик ва талабалик паллаларимизда то 31 декабиргача ғўзапоядан қор-муз қоқиб, чаноқда қолиб кетган увадаларини дийдираб ахтарганларимиз, кўрак чақиб ҳўл “сичқонча”ларигача териб топширганларимиз ҳали эсларимиздан чиққани йўқ.\nҲамма бу қийинчиликлар Масковнинг қорнини ва кўзини тўйдириш учун эди.\nҚишлоқ жойларида ўқувчи мактаб партасида деярли ўтирмасди: баҳорда бир-икки ой ягана, чопиқ, бегона ўтлардан тозалаш, сўнгра пилла, кузда эса сентабир кирар-кирмасидан бошлаб уч-тўрт ой пахта терими. Тўққиз ойлик ўқув йилидан яқин олти ойи далада, ғижимлаб келса уч ойчасигина мактабда кечарди…\nБутун бошли халқ, бутун бошли республика Пахта Ҳазрати Олияларига сиғинар эди. Оқибатда пахта одамдан азиз, тирикликдан устун бўлди.\nХалқни эзиб ишлатиш ҳисобига обрў, мансаб олишни, бойлик тўплашни ҳеч нарса билан оқлаб бўлмайди. Қўшиб ёзишлар ҳам шу “эҳтиёж”дан бошланди.\nБу ишлар жиноят эмасмиди? Албатта, жиноят эди! Гдлян билан Иванов бошлиқ десантни улар эсон-омон ишларини битириб юртларига чиқиб кетганидан кейин орқасидан сўкар эканмиз, ўртада ўзимизнинг бошлиқлар содир этган кўплаб жиноятларни ҳам инкор этмаслигимиз керак.\nБалки орқамиз мана шунақа шилта бўлгани учун ҳам ҳуқуқчиларимиз ғинг дея олмагандир?! Ёзувчи ва газетчиларни гапиртириб қўйиб, халқимизни чинакам ҳуқуқий томондан оқлашга шунинг учун ҳаракат қилинмагандир?! “Мустақил” давлат Гдлян билан Ивановга қарши майдонга тушишга кучи етмаслигини олдиндан билгандир?! Шунча шов-шувларимиз, дод-войларимиздан Гдлян билан Ивановнинг бир туки қимирлаб қўймагани балки шундандир?! Ёзувчи ва газетчиларимиз ёв қочгач уларнинг қилмишларини “очиб” қанчалик дод-вой солишмасин, иккаласи Масковда бемалол тараллабедод қилиб юргани, ҳатто партия тузиб олиб, Ўрусия Давлат думасига депутат бўлиб киргани шундандир?!\nҚулоқлар овутилди, юраклар аламга ботиб қолаверди. Сўзимизнинг, халқимизнинг, давлатимизнинг, мустақиллигимизнинг кучи шунчалик…\nМайли, бу гаплар ўтди. Яралар энди бита бошлаганида уни қайтадан тирнамоқчи эмасмиз. Биз яна одатдагидек бугунимизга қайтамиз, бугун бўлаётган айрим ишлар тагига сизлар билан бирга етишга уриниб кўрамиз.\nКечагина, яқиндагина шу қуриб кеткур қўшиб ёзишлар орқасидан бошимизга не-не савдо тушган эди. Ҳали у шармандагарчиликлар эслардан чиқиб улгурмай “мустақил” Ўзбекистонда оқ пахтанинг қора ишлари яна бошлаб юборилди!\nПахта етмагандай қўшиб ёзиш деган бало буғдойга ҳам кўчди. “Ўзбекистон дон мустақиллигига эришди!” деган янги сохта қичқириқ чиқдию уни рост деб кўрсатиш учун потирлатиб қўшиб ёза бошладик!\nЭнди устимизга десант ташлайдиган Масков йўқ. Энди бизни қон-қақшатиб кетадиган Гдлян билан Иванов йўқ. Энди Сиёсий буйро ҳам, унинг бошлиғи Қорақош бобо ҳам тарих мозорига кириб кетган. Энди қўшиб ёзишда тўла мустақилмиз.\nТепамизда Сиёсий буйро турмаса ҳам, қилаётган ҳамма ишини яхши деб ўйлайдиган, мамлакат ҳаётидан фақат яхши хабар эшитгиси келадиган Юртбоши бор, у кишининг кўзу қулоқларини мойлаш учун йўқ буғдою йўқ пахтани қўшиб ёзиб ётибмиз.


«Россияни товон тўлашга мажбур қиламиз» – Байден ташқи сиёсат ҳақида илк марта маъруза қилди — Sof.uz\n«Россияни товон тўлашга мажбур қиламиз» – Байден ташқи сиёсат ҳақида илк марта маъруза қилди\n5.02 17:48 579 Жаҳон\nАҚШ президенти Жо Байден илк марта мамлакатнинг ташқи сиёсати борасида режаларини маълум қилди. Байден бу борада АҚШ Давлат департаментида чиқиш қилди.\n«Олдинги ҳамкасбимдан фарқли ўлароқ Владимир Путинга Россия сайловларимизга аралашадиган, [компанияларимизга] киберҳужум қиладиган, ўз фуқароларини заҳарлайдиган ва АҚШ буларнинг барчасига тоқат қиладиган давр тугаганини аниқ тушунтирдим. Биз Россияни олиб бораётган агрессив сиёсати учун товон тўлашга мажбур қиламиз ва халқимизнинг хавфсизлигини таъминлаймиз», деди Байден нутқида.\nАҚШ президенти Алексей Навалнийнинг озодликдан маҳрум қилингани ҳақида ҳам гапирди: «Сиёсий мақсадлар йўлида Навалнийнинг озодликдан маҳрум этилиши ва Россиядаги намойиш ўтказиш ҳуқуқининг чекланиши нафақат биз, балки бутун дунё учун хавотирли ҳолат. Жаноб Навалний халқ томонидан коррупцияни фош қилиш учун танланган одам ва у ҳеч қандай шартсиз қўйиб юборилиши керак эди», деган демократ.\nБайден Хитойни АҚШнинг асосий рақобатчиси деб атади. Шунингдек Хитой Америкадаги демократия учун хатарли мамлакат эканини таъкидлади: «Хавфсизлик, демократия ва мамлакат гуллаб-яшнаши учун асоий рақобатчимиз – Хитой томонидан бўладиган чорловлар билан ҳам шахсан шуғулланаман. Хитойнинг иқтисодий кучини суиистеъмол қилишини чеклаймиз. Шунингдек, у ерда инсон ҳуқуқларининг доимий бузилишига ортиқ тоқат қилмаймиз ва бунга қарши чора кўрамиз. Бу мамлакатнинг глобал бошқарувга таъсир қилаётган шантажларига чек қўйиш устида ишлаймиз. Бироқ АҚШ манфаатлари учун Пекин билан ишлашга, куч борасида рақобатлашишга тайёрмиз», деди Байден.\nАҚШнинг 46-президенти нутқи аввалида «Америка қайтди» деб айтди ва мамлакат халқаро сиёсатда яна дунё учун фойдали бўлган энг катта кучга айланишини таъкидлади. Унинг айтишича, АҚШ Ямандаги ҳарбий ҳаракатларни қўллаш каби мантиқсиз ишлардан чекинади ва халқаро сиёсатда яна демократияни биринчи планга қўяди. Унинг айтишича, Ямандаги муаммони бартараф этиш учун у ерга дипломатларни юбориш энг самарали йўл. Шунга қарамай, демократ АҚШ Саудия Арабистонига ёрдам беришда давом этишини маълум қилди.\nБайден нутқидаги яна бир муҳим масала – Германиядан америкалик аскарларнинг олиб чиқиб кетилишига эътибор қаратди. Олдинги президент Дональд Трамп НАТО миссияси доирасида Германияда бўлиб турган америкалик аскарлар мамлакатдан олиб чиқилишини, бу ҳарбий харажатларни қисқартириш учун амалга оширилишини айтганди. Бундай қарор ҳақида ҳатто Германия томони ҳам огоҳлантирилмаган. Байден бундай жиддий қарорларни маслаҳатлашмай қабул қилиб бўлмаслигини таъкидлади. Унинг айтишича, тез кунларда АҚШнинг ташқи сиёсат бўйича режаси ишлаб чиқилади. Бу жараёнда Пентагон ҳам қатнашади ва айнан шу режага кўра Германиядаги аскарлар дислокацияси борасида якуний қарорга келинади. Бунгача аскарларнинг Германиядан чиқиш режаси тўхтатиб турилади.\nБайден сайлов кампанияси давомида айтганидек ташқи сиёсатдаги асосий мақсади Американинг дунёдаги етакчилик мавқейини тиклаш эканини яна бир бор таъкидлади. У АҚШнинг тушиб кетган мавқейини фақат дипломатия орқали тиклаш мумкинлигига ишонмоқда.\n25.02 19:53 1933\n26.02 09:51 1823\n26.02 10:09 1021\n27.02 17:11 958\nБугун, 13:54 910\n17:24 87 Жамият\n16:59 81 Жамият\nБугун, 16:32 95 Жамият\nБугун, 15:37 69 Тиббиёт\nБугун, 14:57 195 Ўзбекистон\nБугун, 13:54 910 Ўзбекистон


Буни ҳар ким ҳар куни уйда бажариши мумкин - zarnews.uz\nБуни ҳар ким ҳар куни уйда бажариши мумкин\n«Карантин сабаб кам ҳаракатланяпман, қоматимда ўзгариш бўляпти, оғирлашиб кетаётганимни ҳис қиляпман», десангиз адашасиз! Қуйидаги тавсияларга амал қилсангиз ўзингизни тетик ва бардам тутасиз. Турли юқумли касалликлар юқишининг ҳам олдини олади:\n- кунингизни тонгги бадантарбия ва жисмоний машқлар билан бошланг. Бошланишига бир ҳафта ўзингизни 5 дақиқа вақтингизни ажратишга мажбурланг, кейинги ҳафтадан қатъий режимга тушиб қоласиз.\n- кўп қаватли уйда яшовчиларга тавсиямиз лифт ўрнига зинапоядан фойдаланинг, шароитингиз бўлса, велосипед ёки самокат учинг. У ҳам бўлмаса, 5 дақиқалик танаффус қилиб, рақсбоп қўшиқ қўйинг-да рақсга тушинг.\nҲозирда уйдан туриб ишлаш амалиёти жорий этилди. Унда ора-орада туриб, ҳовли ёки уйингиз боғини айланиб келишни кундалик одат қилинг. Тоза ҳаводан нафас олиб туриш иш кўламини янада оширади.\nКун бўйи компьютер ёки телевизор қаршисида букчайиб ўтирганингизда умуртқа поғонангизда оғриқ сезасиз. Бундай ҳолатда қаддингизни ростланг, дам олинг ва вақти-вақти билан жисмоний машқ ёки агар бўлса, турникка осилиб туринг.\nЯқинларингизда эринчоқлик кайфияти кузатилса, иш ёки дарс столингизга «Зудлик билан қаддингни тик тут!» деб ёзиб, таъсирчанликни ошириш учун қовоғини уйган смайл чизиб қўйинг.\nМассаж ҳам жуда яхши фойда беради. Ҳеч бўлмаганда елка ва бўйин қисмини уқалаб туриш керак.\nДарвоқе, иш, оилавий ташвишлар ортиб уйқунинг меъёрда бўлишига ҳам эътибор қаратинг.\nСамарқанд вилоят ногиронларни реабилитация қилиш маркази бўлим бошлиғи.


Эксперт таъкидлашича, "AllSeas" компаниясининг “Шимолий оқим-2”да ишлашга қайтиши учун имконият ҳали ҳам сақланиб қолмоқда.\nРоссия “Шимолий оқим-2” газ қувурини мустақил равишда қуради, деди "Известия"га Миллий Энергетика институти бош директори Сергей Правосудов.\nУнинг сўзларига кўра, АҚШ томонидан санкциялар кўринишидаги "юзга тупуриш" европаликларни "ўз манфаатларини ҳимоя қилишга" ундаши мумкин. Эксперт таъкидлашича, Швейцариянинг "AllSeas" компаниясининг “Шимолий оқим-2”да ишлашга қайтиши учун имконият ҳали ҳам сақланиб қолмоқда.\nТаъкидланишича, газ қувурини ётқизишда AllSeasнинг иштироки қайта бошланишидан қатъи назар, жорий йилда фойдаланишга топширилади. Шу билан бирга, Дания сувларида ишлаш учун зарур бўлган технологияларга эга Россиянинг "Академик Черский" кемаси газ қувурининг қурилишини тугатиши ва лойиҳа тугатилмай қолган кичик қисмни тугатиши мумкин.\n“Шимолий оқим-2” операцион компаниясининг матбуот хизматига кўра, Болтиқ денгизининг туб қисмига 2,46 минг километрдан 2,3 минг километрга яқин газ қувури ётқизилган.\n20 декабр куни АҚШ Президенти Дональд Трамп 2020 йил учун мудофаа бюджетини имзолади, бу Шимолий оқим-2 ва Турк Оқими газ қувурларига қарши санкцияларни назарда тутади. АҚШ лойиҳада қурилиш ишларини олиб борувчи компаниялардан қурилишни дарҳол тўхтатишни талаб қилишди. AllSeas деярли дарҳол “Шимолий оқим-2”да қувур ётқизишни тўхтатишини эълон қилди.\nАввалроқ Sputnik радиоси “Шимолий оқим-2”га қарши санкциялар ўз маъносини йўқотгани ҳақида хабар берганди.


«ikea» тегли мақолалар – Газета.uz\n«ikea» тегли мақолалар\n23 сентябрь 2021, 18:53\nIKEA компанияси Ўзбекистонда товар белгисини рўйхатдан ўтказиш учун ариза юборди. Компаниянинг аризаси Интеллектуал мулк агентлиги томонидан кўриб чиқилмоқда.\n19 март 2021, 11:55\nIKEA Ўзбекистонда фабрика очиши ҳақидаги хабарларни рад этди\nПрезидентга Чирчиқ шаҳрида IKEA компаниясининг мебель ишлаб чиқариш фабрикаси лойиҳаси тақдим этилган эди. Компания Ўзбекистонда фабрика очиш режада йўқ эканлигини маълум қилди. Бундан ташқари, 2025 йилга қадар IKEA дунё бўйлаб 12 та дўқонини очишни кўзда тутган. Бироқ, Ўзбекистон мазкур рўйхатда ҳам мавжуд эмаслиги айтилмоқда.\n9 феврал 2021, 12:55 1\nЧирчиқда IKEA мебель фабрикаси қурилади\nТошкент вилоятининг Чирчиқ шаҳрида IKEA компанияснининг инновацион мебель ишлаб чиқариш фабрикаси қурилади. 52 млн долларга баҳоланган лойиҳа учун 5,5 гектар ер ажратилади.


Қорақалпоғистонни ривожлантириш бўйича уч йиллик дастур амалга оширилади – Газета.uz\nПрезидент раислигида Қорақалпоғистонни ривожлантириш масалаларига бағишланган видеоселектор бўлиб ўтди. Унда 856 км автомобиль йўлларини таъмирлаш, ичимлик суви таъминотини 70 фоизга етказиш ҳамда 9 мингдан ортиқ арзон уйлар бунёд этиш таъкидланди. «Умуман олганда, Қорақалпоғистонда ишларни янгича ташкил этиш ва назорат тизими ўрнатилади», — деди президент.\n10 ноябр 2020, 22:32 Сиёсат\nЎзбекистон президенти Шавкат Мирзиёев раислигида 10 ноябрь куни Қорақалпоғистон Республикасини ижтимоий-иқтисодий ривожлантириш масалалари бўйича видеоселектор йиғилиши ўтказилди. Бу ҳақда президент матбуот хизмати хабар бермоқда.\nДавлат раҳбари 2 октябрь куни Қорақалпоғистон Жўқорғи Кенгесининг навбатдан ташқари сессиясида ҳудуднинг ҳар бир шаҳар ва туманини ривожлантириш, аҳоли ҳаётини яхшилашга қаратилган вазифаларни белгилаб берган эди. Шу мақсадда янги тараққиёт дастурини ишлаб чиқиш учун 37 мингта хонадон ва тадбиркорлик субъектлари ўрганилиб, долзарб масалалар аниқланди.\nУшбу таҳлиллар асосида Қорақалпоғистон Республикасини 2020−2023 йилларда комплекс ривожлантириш дастури ишлаб чиқилди. Дастурга мувофиқ, ҳудуднинг инвестициявий жозибадорлигини ошириш мақсадида янги тадбиркорлик субъектларига қатор солиқ имтиёзлари берилмоқда. Бундан ташқари, ривожланишдан ортда қолаётган Тахтакўпир, Бўзатов, Шуманай туманлари ҳамда 45 та шароити оғир маҳалла ва овулларда саноат ва хизмат кўрсатиш йўналишида янги ташкил этилган корхоналар ҳам имтиёзларга эга бўлмоқда.\nХусусан, 17 та туман ва шаҳарнинг ўзига хос «ўсиш нуқта"ларидан келиб чиқиб, 2020−2022 йилларда умумий қиймати 12 триллион 300 миллиард сўм бўлган 1 минг 359 та инвестиция лойиҳаси шакллантирилган. 523 миллион долларлик тўғридан-тўғри хорижий инвестицияларни ўзлаштириш, қарийб 20 мингта янги иш ўринлари яратиш мўлжалланган.\nИнвестициялар ва ташқи савдо вазирлигига «хомашёдан тайёр маҳсулотгача» тизимида ишловчи 27 та саноат кластерини ташкил этиш юзасидан кўрсатмалар берилди.\nДастурда қишлоқ ва сув хўжалиги бўйича ҳам қатор вазифалар белгиланган. Пахта етиштириш бекор қилинаётган 12 минг гектар майдонда экспортбоп сабзавот экинларини жойлаштириш, фойдаланишдан чиққан 36 минг гектар ерни қайта ўзлаштириш, «Қорақалпоқ-агро» эркин иқтисодий зонасини ташкил этиш шулар жумласидандир. Кунжут етиштириш ва наслли қорамоллар сонини кўпайтириш, Хўжайли туманини чорвачилик ва мева-сабзавотчиликка ихтисослаштириш кўзда тутилган.\nДастурда ижтимоий-иқтисодий ривожланиш даражаси нисбатан паст бўлган Тахтакўпир, Бўзатов, Шуманай туманлари бўйича алоҳида чоралар назарда тутилган. Хусусан, бу туманларда ишлаб чиқариш ва ижтимоий инфратузилмани яхшилаш учун 2021−2023 йилларда 409 миллиард сўмлик 172 та лойиҳа амалга оширилиши белгиланган.\nДавлат раҳбари янги корхоналар ташкил этиб, аҳолини иш билан таъминлаш, оилаларни камбағалликдан олиб чиқишга кўмаклашиш муҳимлигини таъкидлади.\n«Умуман олганда, Қорақалпоғистонда ишларни янгича ташкил этиш ва назорат тизими ўрнатилади. Бунинг учун Олий Мажлис Сенатида Оролбўйи минтақасини ривожлантириш, аҳоли ҳаётини яхшилаш ва даромадларини ошириш бўйича янги қўмита ташкил этилди», — деди Шавкат Мирзиёев.\n#уч йиллик дастур


Саутгейт: «Босим остида бунчалик яхши ўйнаганимиз ажойиб»\nГарет СаутгейтАнглия миллий жамоаси\nАнглия миллий жамоаси бош мураббийи Гарет Саутгейт Евро-2020 1/4 финалидан ўрин олган Украина (4:0) билан ўйиндан сўнг ўз фикрлари билан ўртоқлашди.\n«Футболчилар қойилмақом ҳаракат қилишди. Босим остида бунчалик яхши ўйнаганимиз ажойиб. Жамоавий руҳ феноменал ҳолда.\nЎйнамаётганлар учун кўпроқ куч сарфлайман, чунки уларнинг барчаси — таркибдан четда қолишга лойиқ бўлмаган футболчилар. Улар машғулотларда борларини беришади. Уларнинг даражаси менинг танловимга ҳеч қандай алоқаси йўқ. Ўйинларга шундай тўғри мослашишимиз керак. Барча футболчилар бутун баҳс давомида ажойиб ўйнашди», — дея Саутгейтнинг сўзларини келтиради ВВС.


29 октябрь куни айрим вилоятларда ҳарорат...\n28.10.2019 16:31 0 1677\nРеспублика Гидрометеорология маркази 29 октябрь куни кутилаётган об-ҳаво маълумотини эълон қилди.\nТошкентда ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 8-10 даража илиқ, кундузи 22-24 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5 даража илиқ, кундузи 20-25 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 7-12 даража илиқ, кундузи 20-25 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 9-14 даража илиқ, кундузи 23-28 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 5-10 даража илиқ, кундузи 20-25 даража иссиқ бўлади.\nЎзбекистон об-ҳаво ҳарорат


Citroen “Женеванинг энг ажабтовур автомобили”ни сота бошлади » Скачать музыку бесплатно новинки музыки 2016-2017\nCitroen “Женеванинг энг ажабтовур автомобили”ни сота бошлади\nКомментариев: 0 Просмотров: 358 Дата: 25-03-2016, 09:00 Citroen E-Mehari кабриолети кўринишидан ялпи ишлаб чиқариладиган машинага эмас, нишона нусхага ўхшайди. Қиёфаси гўё эътиборни жалб қилиб кулгини қистатиш учун ишлангандек. Аммо французлар E-Mehariни ишлаб чиқаришни бошлади. Томсиз, кузови зарбга бардошли пластикдан ишланган машинанинг нархи 25 минг евро туради. Ҳар ойда электр батареяси ижараси учун 79 евродан тўлашга тўғри келади, бу Европа учун одатдаги ҳол. Электрли кабриолетга 68 от кучига эга мотор ўрнатилган. Citroen мутахассислари тўла қуввати билан 200 км йўл босишини таъкидламоқда. Энг юқори тезлиги 110 км/соат. Пляж кроссоверчасини 48 сонияли видеолавҳада томоша қилинг. - деб хабар бермоқда Carzone.uz нашри.\nTeglar: Citroen Категория: Авто Нашли ошибку?


Хомиладорлик вақтида кўнгил айнишини қандай камайтириш мумкин? - Xasta.uz\nБош саҳифа » қандай » Хомиладорлик вақтида кўнгил айнишини қандай камайтириш мумкин?\nХомиладорликнинг биринчи уч ойлигида аёл организмида кўп ўзгаришлар юз беради. Буларга хорионик гонодотропин ёки бошқача айтганда хомиладорлик гормони ишлаб чиқилиши ва эстероген ишлаб чиқарилиши кўпайишини мисол қилиш мумкин. Гормонал ўзгаришлар, қорин мушаклари тортилиши ва хид билиш сезгисини кучайиб кетиши билан бирга қўшилиб 90% холатларда кўнгил айниши келтириб чиқаради. Хомиладорлик пайтида кўнгил айнишини баъзи егуликлар ва таъсир қилувчи факторларни чеклаш орқали камайтиришни ўрганамиз.\nБиринчи усул: пархез қилинг.\nКўнгил айнишини камайтирувчи таомларни истеъмол қилинг. Баъзи маҳсулотлар организмни озуқа модда ва калория билан таъминлаши билан бирга кўнгил айнишини ҳам камайтириши мумкин. Лекин томномангиз ўзингиз хохлагандай фойдали маҳсулотлардан ташкил топмаса қайғурманг. Кўпчилик аёллар хомиладорликни биринчи уч ойлигини озгина махсулот истеъмол қилиб ўтказишади.\nДонли ва дуккакли маҳсулотлар таркибидаги крахмал ошқозонда кислотани камайтиради ва кўнгил айнишини енгиллаштиради. Дағал донли маҳсулотдан ва маккажўхори унидан тайёрланган нон, нўхот, ловия таомномангизга қўшинг. Гўшт маҳсулотларидан мол ёки қўй гўшти ёғсиз жойидан, товуқ бўлиши мумкин.\nОддий крекерларни (шакарсиз, тузли қуруқ печенье) синаб кўринг. Улар ошқозонни тинчлантириб кўнгил айнишидан халос этиши мумкин.\nЯнги занжабил (имбирь) ишлатинг. Янги тайёрланган занжабил кўнгил айнишини ҳамма турида яхши самара берувчи, хомиладорлик пайтида хавфсиз бўлган воситадир. Занжабилни қирғичдан ўтказинг ва уни чойга ёки маъданли сувга қўшиб ичинг.\nТаомни оз-оздан енг. Лекин таомланиш махалини кўпайтиринг. Овқатни кўп еб қўйиш ёки оч қолиш кўнгил айнишини кучайтиради.\nОчлик кўнгил айнишини кучайтиради, шунинг учун очлик хисси бошланласдан ёки енгил очлик хисси бўлгандаёқ овқатланинг.\nКўнгил айнишини кучайтирадиган маҳсулотлар истеъмол қилманг. Ҳар-хил аёлда ҳар-ҳил маҳсулот кўнгил айниши чақириши мумкин ва бу хомиладорлик даври давомида ҳам ўзгариб туриши мумкин. Шунинг учун аёл ўзида қайси маҳсулот кўнгил айниши чақираётганлигига эътибор бериб бориши ва шу маҳсулотдан чекланиши зарур.\nОдатда ёғли маҳсулотлар, аччиқ маҳсулотлар, ўткир хидли маҳсулотлар, кўриниши ёқимсиз бўлган маҳсулотлар кўнгил айниши чақиради. Аёл одатда истеъмол қилишни ёқтирадиган егулик хомиладорлик пайтида ёқимсиз туюлиб қолиши мумкин. Еганингизда ёки хидлаганингизда кўнгил айнитадиган махсулотлардан сақланинг.\nХомиладорлик пайтида алкаголь маҳсулотлари истеъмол қилиш умуман мумкин эмас. Спиртли ичимликлар бола нуқсон билан туғилишига олиб келиши мумкин. Шунингдек алкаголь кўнгил айнишини кучайтириб юборади.\nКўпроқ сув ичинг. Шифокорлар хомиладорларга кунига камида 1.4 л сув ичишни тавсия қилишади.\nМаъданли кўнгил айнишида сув одий сувдан кўра фойда бериши мумкин. Оч қоринга кўп сув ичмасликка харакат қилинг.\nХомиладорлар учун витаминларни кўп миқдорда сув билан ичинг. Озуқа модда ва витаминлар кўнгил айнишини кучайтириши мумкин. Шунинг учун витамин ичишдан олдин озгина бирор нарса еб олинг сўнг кўп миқдорда сув билан ичинг.\nАгар витамин кўп сув билан ичсангиз ҳам кўнгил айниши чақираверса, шифокор билан маслахатлашиб витаминни бошқасига алмаштиринг. Баъзи хомиладорлар учун витаминлар таркибида витамин B6 бўлади, у кўнгил айнишини бартараф этишда ёрдам беради.\nТаомномангизга витамин B6 кўп тутувчи маҳсулотлар қўшинг. Витамин B6 кўнгил айнишида яхши самара беради. Товуқ тўши, мол гўшти, нўхот, картошка ва бананда витамин B6 кўп бўлади.\nИккинчи усул: ўзингизни ва атрофингиздагиларни назорат қилинг.\nЎзингизни ва атрофингизни қўлингиздан келганча узингизга мосланг. Сизда кўнгил айниши чақирадиган атир, хид берувчи шамлар ва маиший ювувчи воситалар ишлатманг. Яна атрофингиздаги мослаш керак бўлган факторларга хона ҳарорати, ёруғлиги ва ҳаво сифатини киргазиш мумкин.\nКўпроқ ухланг. Суткада камида 8 соат ухланг ва чарчаганингизни сезсангиз дам олинг. Организмингиз чарчаган вақтида кўнгил айниши янада кучайиши мумкин.\nАсабийлашишдан сақланинг. Стресс ошқозонда кислотани кўпайтиради ва бу кўнгил айниши чақириши мумкин. Кўпроқ тинчланишга ва иложи борича асабингизни бузадиган нарсадан қочишга ҳаракат қилинг. Бу нарсалар кўнгил айнишидан қутулишга ёрдам бериши мумкин.\nАгар кўнгил айниши кучли бўлса ишингиздан таътил олинг. Шу йўл билан дам олишингиз ва тикланишингиз мумкин.\nКўпроқ тоза ҳавода бўлишга харакат қилинг. Тоза ҳаво сайр қилиш кўнгил айнишини камайтириши мумкин ва бола ривожланишига ҳам фойдали бўлади.\nЧекишдан сақланинг. Никотин кўнгил айнишини чақириши билан бирга бола нуқсон билан туғилиши хавфини кчайтиради.\nУйингиз тоза бўлишига эътибор беринг. Ўзингиз қилолмасангиз тозалов хизмати чақиринг ёки яқинларингизни ёрдамга чақиринг. Ҳар ҳил хидлар ва бошқа атрофдаги нарсалар кўнгил айнишини кучайтириши мумкин. Шунинг учун уй тоза бўлиши мухим.\nАгар уйингизда мушук боқсангиз, унинг идишини сиз тозаламанг, чунки бунда токсаплазмоз юқиш ҳавфи бор ва касалик болага ўтиши мумкин.\nДаволашни бошқа усуллари\nАкупресса қўллаб кўринг. Акупресса – танани маълум нуқталарини босиш орқали аъзоларда қон айланишин кучайтиришдир. Бу кўнгил айнишини камайтиришда ёрдам бериши мумкин.\nИгна санчиш муолажасини қўллаб кўринг. Танадаги маълум нуқталарга ингичка игна санчиш орқали баъзи аёлларда кўнгил айниши бартараф бўлишига эришилади.\nСиз мурожаат қилган игна билан даволаш ўтказувчи мутахасис сертификати борлигига ва бошқа мижозларининг у ҳақидаги фикрларига эътибор беринг.\nГипноз сеансидан ўтинг. Бу усул илмий тасдиқланмаган. Лекин баъзи аёллар гипноз билан хомиладорлик пайтида кўнгил айнишидан қутулганлигини таъкидлашади. Агар сиз яшайдиган худуда гипноз билан даволайдиган мутахасис бор бўлса бошқа усуллар ёрдам бермава синаб кўришингиз мумкин.\nХомиладорлик пайтида тўхтамай қайт қилсангиз ёки тана вазнингиз тез камая бошласа тезда шифокорга мурожаат қилинг. Чунки бу белгилар хомиладорлик гиперемезиси белгилари бўлиб, бу сизнинг ва фарзандингизнинг хаётига ҳавф солади.\nTags: кўнгил айниши, хомиладорлик\nАввалги ёзувБолаларни чивиндан қандай ҳимоя қилиш керак?\nКейингисиИнсон танаси қанча туришини биласизми?\nМоғор ва астма.\nОзишга илмий ёндашамиз.\nВахима ва қўрқинч 8.1k просмотра\nАденомиоз — аёллар касаллиги 7.2k просмотров\nХомиладорлик вақтида кўнгил айнишини қандай камайтириш мумкин? 4.6k просмотра\nОзишнинг янги тури хақида эшитганмисиз? 2.7k просмотров


Кимнинг буйруғи билан Тошкент марказидаги кўп йиллик улкан дарахтлар кесиб ташланмоқда? - Sahifa.uz\nG'iyos Safarov 05/05/2018\tYurtimiz yangiliklari Fikr qoldirish 41 Ko'rilgan\nБундан аввал, ижтимоий тармоқларда 2 май куни Бош прокуратура яқинидаги дарахтларнинг кесилаётгани тасвирланган сурат келтириб ўтилган.Тошкент марказидаги кўп йиллик улкан дарахтлар кесиб ташланмоқда.\nМаълум бўлишича, чинорлар, эманлар, шумтолларни олдинлар ҳам кесишган, бугун ҳам кесишмоқда, эртага эса Тошкентда кесишади, ундан кейин Ўзбекистоннинг бошқа шаҳарларида. Дарахтлар бизники, халқники. Улар туман ёки шаҳар ҳокимига тегишли эмас, деб ёзилади хабарда.\n«Ҳокимларнинг оғзаки буйруқларига қараб иш тутилмоқда. 3 май куни Ўрдада ҳам худди шу каби ҳолатга гувоҳ бўлдим. Ҳудуд инспекцияси ходимлари келишганида, дарахтни кесаётганларнинг «каттаси» «ҳужжат йўқ бўлса нима қилибди? Бу чинорлар чириб кетган»,— дея жавоб қайтарди. Рухсатнома билан кесилганида, чинорларга энг юқори нархда пул тўлашади. Чунки у жуда қадрли ва мустаҳкам дарахт».\nТаъкидланишича, ушбу куннинг ўзида Тошкент марказида — эски Консерватория олдидаги дарахтлар ҳам кесилган. Милиция ходимлари эса содир бўлаётган ҳодисани четда туриб, шунчаки кузатишган.\nOldingisi Jurnalistika sohasida “Oltin Qalam” XIII-milliy mukofoti g’olib va sovrindorlari\nKeyingisi Dunyodagi 17 ta eng qiziqarli ma’lumot


Ўзбекистон ёшлар иттифоқи учун 2018 йил...\n18.01.2019 18:48 0 2442\nЎзбекистон ёшлар иттифоқининг 2018 йилдаги фаолияти сарҳисоб қилинди. Шу муносабат билан бугун, 18 январь куни ОАВ вакиллари учун брифинг ташкил этилди. Унда иттифоқ марказий кенгаши раисининг биринчи ўринбосари Алишер Саъдуллаев ҳисобот берди.\nУнинг таъкидлашича, поёнига етган 2018 йил Ўзбекистон ёшлари ҳаётида муҳим ўзгаришларга бой бўлди. Уларнинг айримларига тўхталиб ўтамиз:\nОлий Мажлис Қонунчилик палатасида Ёшлар масалалари бўйича комиссия ва «Ёшлар клуби» тузилди.\nБиринчи бор янги ташкил этилган «Мард ўғлон» Давлат мукофоти ҳамда «Келажак бунёдкори» медаллари тенгдошларига ўрнак бўлаётган 42 нафар йигит-қизга топширилди.\nЎзбекистон Республикаси Президенти ҳузуридаги Давлат бошқаруви академияси қошида ташкил этилган Ёшлар муаммоларини ўрганиш ва истиқболли кадрларни тайёрлаш институтида 500 нафарга яқин тингловчи таҳсил олиб, малака оширди.\nИттифоқнинг жами 22 мингдан ортиқ бошланғич ташкилотлари фаолияти йўлга қўйилди. Бугунга қадар умумтаълим мактабларида 1 миллион 960 мингдан ортиқ сардорлари, олий ва ўрта махсус, касб-ҳунар таълими муассасаларида 387 минг 700 дан ортиқ етакчилари фаолият олиб бормоқда. Иттифоқ ва «Камалак» болалар ташкилоти тизимида 1 миллион 960 минг нафар Сардорлар кенгаши аъзолари бор.\nАйни пайтда Ёшлар иттифоқи ўз атрофида 10 миллион 742 минг ёшни бирлаштирган.\n2018-2021 йилларда қурилиши режалаштирилган 8 минг 600 га яқин кўп қаватли «Ёшлар уйлари»дан 848 та ёш оилага янги уй калитлари топширилди.\nЁшлар иттифоқининг фаол аъзоларини имтиёзли равишда олий таълим муассасаларига ўқишга қабул қилиш механизми жорий этилиб, 14 нафар фаол етакчи талабаликка қабул қилинди.\nШунингдек, иттифоқнинг фаол аъзоси бўлган олий таълим муассасаларининг бакалавриат ва магистратура босқичларидаги ўртача ўзлаштириш кўрсаткичи 86 фоиз ва ундан юқори бўлган 1 минг 967 нафар талабага тўлов контракти миқдорининг 35 фоизи миқдорида қарийб 5 миллиард. сўм маблағ Ўзбекистон ёшлар иттифоқи ривожлантириш жамғармаси ҳисобидан тўлаб берилди.\nЎзбекистон Республикаси Қуролли Кучлари сафида муддатли ҳарбий хизматни ўтаган, ҳарбий қисмлар қўмондонлигининг тавсияномасига эга бўлган, олий таълим муассасаларига тўлов-контракт шаклида ўқишга қабул қилинган 6 минг 979 нафар талабани моддий қўллаб-қувватлаш бўйича, уларнинг тўлов-контракт пулининг 35 фоизи учун 17,5 миллиард сўм маблағ йўналтирилди.\nМеҳрибонлик уйларининг собиқ тарбияланувчилари ҳамда имконияти чекланган ногирон 227 нафар талаба-ёшларга олий таълим муассасаларида тўлов-контракт маблағининг 50 фоизигача миқдорда жами 800 миллион сўм маблағ тўлаб берилди.\n190 та касб-ҳунар коллежлари негизида «Ёшлар марказлари» ташкил қилинди ва 29 та йўналишдаги 2 минг 537 та бепул тўгараклар фаолияти йўлга қўйилди. Мазкур тўгаракларда ҳар куни ўртача 160 минг нафарга яқин ёш билим ва кўникма эгалламоқда.\n2018 йилда юртимиз ёшлари ҳаётида яна бир тарихий аҳамиятга молик воқеа юз берди. Мамлакат ёшларини кичик бизнес ва хусусий тадбиркорлик соҳасига кенг жалб этиш ҳамда уларнинг ғоя ва ташаббусларини қўллаб-қувватлаш мақсадида Давлатимиз раҳбари фармони билан «Yoshlar – kelajagimiz» жамғармаси фаолияти йўлга қўйилди.\nТаъкидлаш жоизки, ўтган 6 ой мобайнида мазкур жамғармадан 3141 та бизнес лойиҳага жами 403,2 миллиард сўм миқдоридаги имтиёзли кредит маблағи ажратилиб, 19 991 та янги иш ўрни яратилди.\nШунингдек, ўтган йилда 1 минг 66 нафар ёш фермерга 52 миллиард сўм, ёш тадбиркорларнинг 4 минг 300 та лойиҳасига 226,6 миллиард сўм, жами 278,6 миллиард. сўм 13 фоизлик имтиёзли кредитлар ажратилиши таъминланди.\n2018 йилда ҳудудларда 156 маротаба «Ҳоким ва ёш фермерлар» мавзуида очиқ мулоқот ва амалий учрашувлар ташкил этилди. Уларда 9 мингдан ортиқ ёш фермерлар иштирок этди.\n2018 йилда 37 номдаги китоблар 10 минг нусхадан чоп этилиб, таълим муассасаларига бепул етказиб берилди. Бу лойиҳани амалга ошириш учун жами 10 миллиард сўм маблағ ажратилди.\nАлишер Саъдуллаев Ўзбекистон ёшлар иттифоқи\nЖамият 10/07, 14:53


12:17 / 07.07.2015\nЎзбекистон Миллий Университетига янги ректор тайинланди.\nКун.уз сайти махсус мухбирининг ўз твиттерида маълум қилишича, Сирожиддинов Шуҳрат Самариддинович жамоага янги ректор сифатида таништирилган.\nШ.Сирожиддинов бундан аввал ЎзМУнинг ўқув ишлари бўйича проректори лавозимида ишлаб келаётган эди.\nЎзМУнинг аввалги ректори Муҳамедов Ғофуржон Исроилович ҳозирда қайси лавозимга ўтганлиги ҳақида ҳозирча маълум қилинмаган.\nМаълумот учун, Филология фанлари доктори, профессор Сирожиддинов Шуҳрат Самариддинович 1961 йилда Самарқанд вилоятида туғилган. 1984 йилда Тошкент давлат университетининг Шарқ факултетини тамомлаган(ТошДУ).\nУ 2003–2005 йилларда Жаҳон иқтисодиёти ва дипломатия университетининг фалсафа ва жаҳон маданияти кафедраси профессори, кафедра мудири, 2005–2012 йилларда Ўзбекистон давлат жаҳон тиллари университетининг биринчи проректори, 2012–2014 йилларда Самарқанд давлат чет тиллар институти ректори, 2014 йил апрелдан эса ЎзМУ ўқув ишлари бўйича проректори лавозимларида ишлаган.\nШуҳрат Самариддинович – матншунос олим, ўзбек мумтоз адабиёти, диний-фалсафий таълимотлар ва бадиий таржима соҳаларида тадқиқот олиб боради. 16та монография, рисолалар ва ўқув услубий қўлланмалар ҳамда 140 дан ортиқ илмий мақолалар муаллифи ҳисобланади.


Таниқли Голливуд актёри саратонга чалинди / Ўзбекистон янгиликлари, энг сўнгги хабарлар\n22 ноябр 2013, 13:00 3009 кўрилди\nГолливуднинг таниқли актёри Хью Жекман саратон касаллиги туфайли жарроҳлик столига ётди. Бу ҳақда бугун CNN телекомпанияси хабар берган.\nБундан аввалроқ Жекменнинг ўзи Instagram тармоғида бурнига пластир ёпиштирилган суратини чоп этган ва унга тери саратони (базалиома) ташҳисини қўйишганини маълум қилган эди. Барчага қуёш нуридан сақловчи кремлардан фойдаланишни маслаҳат берган актёр операция ва ҳозирги аҳволи ҳақида ортиқча маълумот қолдирмаган. Ўз навбатида унинг мухлислари тезроқ бу дарддан тузалиб кетишини тилашган.\nБазалиома касаллиги энг кенг тарқлаган саратон касалликларидан бири ҳисобланади. Америка дерматологлари академияси маълумотларига кўра, АҚШда ҳар йили 2 миллионта ҳолат рўйхатга олинар экан. Агар саратон терининг кичик қисмида юзага келган бўлса, уни даволаш мумкин, дейди шифокорлар.\nХью Жекман ўзбекистонлик томошанбинларга "X одамлар" фильми орқали яхши таниш. Айнан мазкур картина орқали машҳурликка эришган актёр кейинчалик картинанинг барча қисмларида иштирок этади. Жекман "Эмми" ва "Олтин Глобус" мукофотлари билан тақдирланган.


Ҳақиқий мусулмон - ҳаётининг ҳар бир жабҳасида самимий бўлганидир\n“Кун ҳадиси” дастурининг бугунги сонида тақдим этиладиган ҳадис мазмуни “Насиҳат – Исломнинг асоси”, деб номланади. Бу мавзу ҳақидаги ҳадисни “Мирзо Юсуф” жоме масжиди имом хатиби Саййид Раҳматуллоҳ Термизий шарҳлаб берди.\nТамим Дорий розияллоҳу анҳудан ривоят қилинган ушбу ҳадиси шарифда Пайғамбар саллоллоҳу алайҳи васаллам диннинг ажойиб мазмун-моҳиятини англатмоқдалар. Айтдиларки: “Дин – насиҳатдур”.\nСаҳобалар, албатта, тушунмадилар ва дарҳол сўрашди: “Ким учун насиҳат бўлади Ё Расулуллоҳ?”. “Аллоҳ учун”, деб жавоб бердилар Пайғамбар алайҳиссалом. Дин – Қуръон китоби учун, Пайғамбари учун, мусулмонларнинг раҳбарларига, халқ учун насиҳат, дедилар Расули Акрам саллоллоҳу алайҳи васаллам.\nМуҳаддисларимиз бу ҳадисни тушунишимиз учун “ан-насиҳа” сўзини “самимият” маъносида тушунинглар, деб ўргатишган. Шунда осонроқ тушунамиз. Насиҳат, аслида, жумлалардан териб олинган дурдона дегани. “Дин – насиҳатдур” деган жумлани “дин – самимият” деб тушунишга ҳаракат қилайлик. Дин ким учун самимият – Аллоҳ учун. Яъни, Аллоҳга иймон келтириш, уни Роббим деб билиш – мана шу самимият. Ёки Қуръонга насиҳат, самимият - бу китобнинг Аллоҳнинг каломи деб билиш, унга иймон келтириш, уни ўқиб-ўрганиш ва амал қилиш. Пайғамбар алайҳиссаломнинг суннатларини бажариш, у кишини яхши кўриш, сийратларини ўрганиш – бу ҳам самимият, насиҳат. Мусулмонларнинг раҳбарларига самимият қандай бўлади? Бу уларга бўйсуниш, эргашиш, беғараз ва содиқ бўлишда ўз аксини топади. Халққа насиҳат қилиш нима дегани? Бу бутун халқ билан самимий бўлишдир. Мана шуларнинг барчасини жамлаб туриб, Пайғамбаримиз алайҳиссалом “дин” деяптилар.\nДин – бу ҳаёт дегани. Агар биз мазкур ҳадисга амал қилиб, ҳаётимизнинг ҳар бир жабҳасида самимий бўлсак, (у савдода бўладими, ишхонамизда бўладими, оиламиздами, ибодатхонадами, кўчадами, жамоат жойидами) тилимиз ва қўлимиз билан мусулмонларга озор бермаган ҳақиқий мусулмон бўламиз.\nКим бир мусулмоннинг айбини яширса, Аллоҳ унинг ҳам айбларини яширади\nМусулмон ўз биродарига зулм қилмайди, уни хорламайди ва ёлғон сўзламайди\n“Кун ҳадиси”: “Қайси бирингиз бир ёмонликни кўрса, уни қўли билан тузатсин...”


Мавзу: "блокчейн" - Terabayt.Uz\n«Forbes» энг ёш криптомиллиардерни эълон қилди\nEthereum — бозор қиймати бўйича жаҳондаги икккинчи йирик криптовалюта, жами токенлар йиғилса $389 млрд.ни ташкил этади.\nУшбу криптовалюта 2020 йил декабрь ойининг иккинчи ярмидан қимматлашни бошлади. 16 декабрда биткоин 20 минг долларлик кўрсаткичдан ўтиб, рекорд қайд этганди. Шундан бери у ўсишда давом этяпти.\nПойтахтимизда биткоин савдоси билан ноқонуний шуғулланган шахслар ушланди (+видео)\nТадбир якунида Т.Т.дан 402 071 АҚШ доллари ашёвий далил сифатида олинган. Бир неча кишига нисбатан Жиноят кодексининг тегишли моддалари билан жиноят иши қўзғатилиб, тергов ҳаракатлари ўтказилмоқда.\nTelegram асосчиси «кўпга тушди»: АҚШ ҳукуматига $18,5 миллион, инвесторларга эса нақ $1,244 млрд. тўлаши керак!\nTelegram ўтган йилнинг кузида TON блокчейн платформаси ва GRAM криптовалютасини эмитация қилишни режалаштирганди. Дуров ушбу лойиҳани амалга ошириш учун инвесторлардан $1,7 млрд. йиғди, аммо...\n«Барселона» ўз криптовалютасини чиқарди ва у икки соатдаёқ сотиб тугатилди!\nBAR номли криптовалютани фанатлар жамоа ҳаётида қатнашиш, коллекцион товарларга тўлаш, сўровлардан ўтиш ва бошқа мақсадларда қўллашлари мумкин.\nСтив Жобснинг болаларига буюрмаган бойлиги Telegram’га тикилди!\nApple асосчиси ва собиқ раҳбари Стив Жобсдан кўп миллиард долларлик мерос қолган. Аммо унинг беваси Лорен Пауэлл Жобс ушбу маблағни ўз фарзандларига қолдирмоқчи эмаслигини айтган эди...\nTelegram мессенжерининг блокчейн-тизими – TON ҳамда криптовалютаси – Gram ҳақида тарқалган барча миш-мишларни четга суриб, улар ҳақидаги мана шу РАСМИЙ мақолани ўқиганингиз маъқул.\nITCONF.ASIA халқаро форуми: блокчейн, рақамли таълим ва IT-технологиялар\nIT-бизнесни ва унда ишловчиларни ривожлантирувчи ушбу глобал тадбир доирасида 15 мамлакатнинг 26 нафар энг йирик спикерлари чиқиш қилишади. Унда блокчейн, IT, iOt ва AI технологиялари кўриб чиқилади.\nTelegram криптовалютаси ҳақида илк расмий хабар: криптоҳамёнларни ҳозирлаб туринг!\n2 октябрь куни кечқурун Дуровлар инвесторларга расмий хат йўллаб, ишлар режа бўйича кетаётганини, тақдимот шу ойнинг охиригача амалга оширилишини илк бора расман эълон қилишди.\nДуров Telegram'нинг блокланишига сабаб бўлган лойиҳа қачон ишга туширилишини маълум қилди\nTelegram асосчиси Павел Дуров инвесторларга Telegram Open Network (TON) блокчейн-платформаси синов тестларидан муваффақиятли ўтганлигини маълум қилди. Лойиҳа шу йилнинг кузида ишга туширилиши режалаштирилган.\nЎзбекистонда блокчейн истиқболларига бағишланган саммит бўлади\nСаммит қатнашчилари ушбу янги авлод технологияси қўлланилиши, замонавий иқтисодиётда транзакцияларни амалга оширилиши ва халқаро тажриба доирасидаги истиқболли мисоллар ҳақида билимга эга бўлади.\nТелеграмнинг келажаги қандай? Жорий йилда у ўз криптовалютасига эга улкан бизнес майдонига айланадими?\nТелеграм бу янгилиги билан реклама соҳасида жавлон ураётган IT-монополистларнинг томорқасига бостириб кираётгани маълум бўлиб қолди.\nGalaxy S10’нинг ишлаётган ҳолдаги «жонли» суратлари Samsung’нинг янги сервисини фош этди!\nSamsung компанияси Galaxy S10 флагманлари билан бирга бир нечта янги сервисларини ҳам тақдим этиши кутилаётир. Slashleaks ресурси эълон қилган навбатдаги «жонли» расм ва скриншот ҳам бунинг далилидир.\nЎзбекистонда блокчейн: билетлар савдосининг ягона тизими шу йил охиригача ишга тушади!\nҲужжатга кўра, блокчейн билет операцияларининг шаффофлигини ошириш ва ички жараёнларини оптималлаштириш учун зарур. Шунингдек, у операциялар ҳақидаги маълумотларнинг яхлитлигини таъминлаши лозим.


Олимпиада-2018: Боксчимиз Ўзбекистонга яна бир медални тақдим этди! / Olamsport.com\nБокс/ММА, Олимпия ўйинлари\nОлимпиада-2018: Боксчимиз Ўзбекистонга яна бир медални тақдим этди!\nТеглар : БоксОлимпиадаЎзбекистон\nАргентинанинг Буэнос-Айрес шаҳрида давом этаётган III ёзги ўсмирлар Олимпия ўйинлари ўзбекистонлик спортчилар учун якунланди.\nБокс баҳсларининг сўнгги кунида чарм қўлқоп устамиз Абдумалик Халаковнинг олтин медални қўлга киритгани ҳақида хабар берганд эик. Энди бошқа бир боксчимиз Тимур Мержанов совриндорлар қаторидан ўрин олди.\nҲамюртимиз бронза медали учун жангда Миср вакили Юсуф Али Карарга қарши рингга кўтарилди. Кескин ўтган баҳс якунига кўра ҳамюртимиз ғалабага эришди ва Аргентина Олимпиадаси совриндорига айланди.\nБу Ўзбекистон терма жамоасининг ўсмирлар Олимпиадасидаги 16-медали эди. Ҳисобимизда 5 та олтин, 4 та кумуш ва 7 та бронза медаллари мавжуд. 1 та олтин ва 1 та бронза медаллари микст баҳсларида қўлга киритилган.\nҚайд этиш лозимки, мазкур ўйинларда спортчиларимиз Ўзбекистоннинг ўсмирлар Олимпия ўйинларидаги рекордини янгиладилар.


Тоғли Қорабоғда нима бўляпти? Озарбайжон президенти ва Арманистон бош вазири Россия телеканали эфирида шу ҳақда сиртдан баҳслашди - Zamin.uz\nТоғли Қорабоғ муаммоси сабаб 27 сентябрдан бери Озарбайжон ва Арманистон ўртасида қуролли тўқнашув давом этмоқда. 29 сентябрь куни ҳар иккала мамлакат етакчилари юзага келган вазият ҳақида «Россия 24» телеканалининг «60 минут» («60 дақиқа») дастурига жонли эфирда интервью берди. Meduza нашри Илҳом Алиев ва Никол Пашинян чиқишларидаги асосий нуқталарни териб чиқиб, қисқача баён қилди.\nКадр: YouTube / «Россия 24»\nИлҳом Алиев, Озарбайжон президенти: Арманистон 27 сентябрь куни бизнинг аҳоли пунктларимиз ва жанговар марраларимизни артиллериядан ўққа тутди. Биргина тинч аҳоли вакиллари орасида 11 киши, хусусан, икки нафар бола ҳалок бўлди. Бу олдиндан режалаштирилган ҳарбий провокация эди: (Сорос томонидан қўйилган) Арманистон бош вазири Никол Пашинян халқ эътиборини ички муаммолардан чалғитмоқчи. Биз жавоб беришга мажбур бўлдик. Учинчи кундирки жанглар давом этмоқда. Туркия бизга фақат руҳий-маънавий кўмак кўрсатмоқда. Суриядан чиққан жангарилар низода қатнашмаяпти, бу арман тарғиботининг ёлғони (фейк). Агар Пашинян очиқчасига: «Қорабоғ — бу Арманистон, вассалом», деб турган бўлса, қандай музокаралар ҳақида сўз бориши мумкин? Арманистон Қорабоғдаги статус-квони сақлаб қолиш учун музокара жараёнини йўққа чиқаришга интилмоқда. Бу бизга маъқул эмас.\nНикол Пашинян, Арманистон бош вазири: Озарбайжон 27 сентябрь куни Тоғли Қорабоғга нисбатан ҳарбий босқин бошлади, орадан уч кун ўтиб эса Арманистон ҳудудидаги қишлоқларни бомбардимон қилишга киришди. Ҳарбийлар орасида ҳам, тинч аҳоли орасида ҳам қурбонлар бор. Бу операция Озарбайжон ва Туркиянинг ҳарбий машғулотлари вақтида режалаштирилган. Жанговар ҳаракатларга юқори мартабали турк ҳарбийлари бошчилик қилмоқда. Туркия Суриядаги ёлланма жангариларни оғдириб, Озарбайжонга ташламоқда. Биз буни арман халқига қарши эълон қилинган уруш сифатида қабул қиляпмиз. Халқаро ҳамжамият Озарбайжон ва Туркия агрессиясини қоралаши лозим. Ҳарбий ҳаракатлар давом этаётган вақтда музокаралар ҳақида гапириш қийин. Даставвал куч ишлатишни тўхтатиш лозим.\nҲар иккала мамлакат етакчиларидан олинган интервьюнинг тўлиқ шаклини бу ерда (рус тилида) томоша қилиш мумкин. “Замин” янгиликларини “Youtube”да кузатиб боринг\nАрманистон бош вазири ҳам Москвадаги Ғалаба парадига бормасликка қарор қилди\n20-06-2020, 10:16, Дунё


ЎзА - Тугатилаётган коллежлар биносидан қандай мақсадларда фойдаланилади?\nТугатилаётган коллежлар биносидан қандай мақсадларда фойдаланилади?\n11.07.2018 16:06 Чоп этиш версияси\nЖиззах вилоятидаги Арнасой компютер технологиялари ва хизмат кўрсатиш касб-ҳунар коллежи фаолияти тугатиладими? Туман марказидан 25 километр олисда – Дўстлик қишлоғида жойлашган ушбу замонавий иншоотдан қандай мақсадда фойдаланса бўлади?\nИншоотдан мактаб, мактабгача таълим муассасаси сифатида фойдаланишга қишлоқда эҳтиёж йўқ, устига устак бунинг учун масофа ҳам бирмунча узоқлик қилади. Аммо бу иншоот бўш қолади, дегани эмас. Ҳозирча ҳудуддаги 7-, 16- ва 17-умумтаълим мактаблари учун ўқув ишлаб чиқариш марказига айлантириш таклиф қилинаётир.\nБундан ташқари, янги иш ўринлари яратиш мақсадида коллеж биносини туман ҳокимлиги балансига ўтказиб, ишлаб чиқаришни йўлга қўйиш учун инвестиция киритиш шарти билан бирор тадбиркорга текинга бериш ҳам мумкин.\nВилоятда Президентимизнинг 2018 йил 25 январьдаги «Умумий ўрта, ўрта махсус ва касб-ҳунар таълими тизимини тубдан такомиллаштириш чора-тадбирлари тўғрисида»ги фармони ижросини таъминлаш бўйича Ўзбекистон Вазирлар Маҳкамасининг жорий йил 29 мартдаги йиғилиши баёни асосида тузилган ишчи гуруҳ томонидан ҳудуддаги касб-ҳунар коллежларини оптималлаштириш масаласи тўлиқ ва ҳар томонлама ўрганиб чиқилди.\nЎрганиш натижалари таҳлил қилиниб, 9-синф битирувчиларини 11 йиллик таълим билан қамраб олиш, касб-ҳунар коллежларида кадрларни мақсадли тайёрлаш ва келгусида уларни иш билан таъминлаш масаласи ҳисоб-китоб қилинди. Соҳалар ва касблар кесимида ҳамда меҳнат бозоридаги талаб ва таклиф таҳлил қилиниб, касб-ҳунар коллежларини оптималлаштириш бўйича Республика ишчи гуруҳига таклифлар тақдим этилди.\n– Ишчи гуруҳ хулосалари асосида вилоятдаги 78 касб-ҳунар коллежидан 33 тасининг фаолияти давом эттирилиши таклиф қилинаётир, – дейди вилоят ўрта махсус касб-ҳунар таълими бошқармаси бошлиғи Бобур Ўсаров. – Жумладан, фаолияти давом эттириладиган касб-ҳунар коллежининг 17 тасини вазирлик ва идоралар тасарруфига ўтказиш, 16 таси кўп тармоқли таълим муассасаси сифатида фаолият юритиши бўйича таклифлар тайёрланди. Уларни тайёрлашда ҳудудда ишлаб чиқариш кучларининг жойлашуви, иқтисодиётнинг бугунги ва келажакда ривожланиш истиқболлари ҳисобга олинди. Хусусан, вилоятда барпо этилаётган «Узбекистан Пеугеот Cитроэн Аутомотиве» заводини кадрлар билан таъминлаш мақсадида Жиззах транспорт алоқа касб-ҳунар коллежи «Ўзавтосаноат» акциядорлик жамияти тасарруфига, Жиззах нефтьни қайта ишлаш корхонаси қурилаётгани ҳисобга олиниб Ш.Рашидов маиший хизмат кўрсатиш ва иқтисодиёт коллежини «Ўзбекнефтгаз» акциядорлик жамияти тасарруфига ўтказиш таклифлари ишлаб чиқилди.\nКоллежларнинг бир қатор вазирлик, идора, хўжалик бирлашмалари, банклар ва йирик корхоналар – кадрлар буюртмачилари тасарруфига ўтказилиши янги, энг зарур ва ёшлар учун қизиқарли бўлган касб эгаларини тайёрлаш имконини беради. Бир қатор вазирлик, идора ва бошқа иш берувчилар энди кадрларни тайёрлаш билан ҳам ўзлари шуғулланиши мўлжалланмоқда.\nКоллежларнинг бир қисмини кўп тармоқли таълим муассасаси сифатида сақлаб қолиш бўйича хулоса тайёрлашда ҳам ҳудуддаги кадрларга бўлган талаб ва таклифдан келиб чиқилди. Бунда ҳам кадрлар тайёрлашнинг энг мақбул йўналиш ва шаклларига эътибор қаратилмоқда.\nФаолияти якунланиши мўлжалланаётган 37 таълим муассасасининг бино ва иншоотларидан, мол-мулкидан самарали фойдаланишни ташкил этиш мақсадида уларга умумий ўрта таълим мактаблари ва ўқув ишлаб чиқариш мажмуаларини жойлаштириш бўйича ҳам аниқ таклифлар тайёрланди.\nАҳоли гавжум ҳудудларда жойлашган касб-ҳунар коллежларининг бўшаётган биноларига эҳтиёж катта. «Қўйнидан тўкилса, қўнжига» деганларидек, замонавий лойиҳа асосида таълим муассасасига мўлжаллаб қурилган бу бинолар 11 йиллик таълимга ўтилиши муносабати билан ўқувчилар сони ортаётган мактабларга жуда асқотади. Айниқса, икки-уч навбатда ўқитилаётган мактабларга катта қулайлик бўлади. Масалан, Ғаллаорол шаҳри Олимлар маҳалласидаги 16-умумтаълим мактабининг 320 ўринга мўлжалланган биносида 740 ўқувчи таълим олмоқда. Ҳудуддаги фаолиятини якунлаш таклиф этилаётган иқтисодиёт коллежи бино ва иншоотларининг ушбу мактабга берилиши мавжуд муаммони ҳал этишнинг мақбул йўли экани кўриниб турибди.\nШунинг учун ишчи гуруҳ томонидан ўрганиш ва таклифлар тайёрлаш жараёнида айнан таълим муассасаларининг эҳтиёжи, ҳудуднинг иқтисодий-ижтимоий ривожланиш истиқболлари, демографик жараён, бола сонининг ўсиши каби омиллар аниқ ҳисобга олинди. Шунга кўра, фаолияти якунланиши мўлжалланаётган коллежлар иншоотларининг асосий қисми – 33 тасини умумий ўрта таълим мактабларига бериш бўйича таклифлар ишлаб чиқилди.\nТаклифларни тайёрлашда аҳоли манзилларидан четда жойлашган, ўқувчилар келиб кетиши қийин бўлган касб-ҳунар коллежлари биноларидан келажакда мактаб ёки мактабгача таълим муассасаси сифатида фойдаланиш мақсадга мувофиқ эмаслиги ҳисобга олинмоқда.\nАйни пайтда мавжуд омиллар эътиборга олинмасдан қоқ дала ўртасида барпо этилган касб-ҳунар коллежлари ҳам учрайди. Бундай коллежлар фаолиятини ўзгартириш, ўқув ишлаб чиқариш мажмуалари ташкил этиш юзасидан таклифлар тайёрланди. Юқорида зикр этилган Арнасой ахборот технологиялари ва хизмат кўрсатиш коллежи умумтаълим мактабларининг ўқув ишлаб чиқариш мажмуасига айлантирилаётган тўртта коллеждан биридир.\nХудди шундай Бахмал ахборот технологиялари, Зомин мелиорация ва сув хўжалиги касб-ҳунар коллежлари иншоотларини ҳам ўқув ишлаб чиқариш мажмуаларига айлантириш мўлжалланаётир. Фориш қишлоқ хўжалиги касб-ҳунар коллежида мактаблар учун ўқув ишлаб чиқариш мажмуаси ташкил этишдан ташқари иншоотнинг бир қисмига Давлат хизматлари агентлиги ҳамда Ёшлар иттифоқининг ҳудудий кенгашларини жойлаштириш таклиф этилди.\nБироқ, ўқув ишлаб чиқариш мажмуалари ташкил этиш билан ушбу иншоотлар қувватидан тўлиқ фойдаланиб бўлмайди. Шунинг учун коллеж биносини туман хокимликлари балансига ўтказиб, тадбиркорларга инвестиция киритиш ва янги иш ўринлари яратиш шарти билан «0» қийматда сотиш таклифи ҳам мақбул ечимлардан биридир.


Қарға, буғу, бўри | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариҚарға, буғу, бўри\nБир бор экан, бир йўқ экан, қарға қақимчи экан, чумчуқ чақимчи экан, узоқ ўтган замонда қалин ўрмонда қарға билан буғу дўст бўлиб яшаган экан. Кунларнинг бирида бўри буғуга дуч келиб дебди:\n— Буғужон, кел, дўст бўлайлик, бирга-бирга яшайлик.\n— Хўп, бўрибой, хиёнат қилмасанг дўстлашамиз, — дебди. Бўри ваъда берибди.\nАна шундан сўнг бўри билан буғу иноқ дўст бўлиб яшайверибдилар. Бу воқеани эшитган қарға буғу олдига учиб келиб, дебди:\n— Буғужон, бу нима қилиқ? Бўридан ҳеч қачон дўстлик чиқмайди. У билан зинҳор ош-қатиқ бўлмагин. У шунақа аблаҳ йиртқич, айёрки, бир кун алдаб, еб қўйганини билмай қоласан. У ўзидан юз карра катта туяни алдаб, бурнидан тишлаб, чўктириб, шериклари бирпасда ёриб еяверади. Эшакми, ҳўкизми, қўй-эчкими бўлсин, алдабгина, думини ликиллатибгина олдига бориб олгунча, сўнгра гиппа бўғиб олиб еб қўяди.\nАммо буғу қарғанинг насиҳатларига эътибор бермай, у билан ўйнаб-кулиб юраверибди. Бир куни бўри буғу томонга бораётганида ўрмоннинг қалин, ўт кўп ўсган ерида қопқон қўйилганини кўриб қолибди-да, ўзича ўйлабди: “Ана энди омадим келди, буғуни алдаб, бу ерга олиб келаман, қопқонгаки илинди, вассалом, уни ейман. Барибир, мендан кўрмайди”. Бўри шулами ўйлаб, буғуни излаб топибди ва дебди:\n— Буғужон, ўрмоннинг бир ўтлоқ ерини кўрдим, жуда мазза жойда ўзиям. Бир неча кун тўйиб ўт ейсан. Юр мен билан.\nБуғу бўридан хурсанд бўлиб, унга эргашиб борибди. Ҳийлагар бўри уни кичик сўқмоқдан эргаштириб, тўғри қопқон қурилган ернинг устидан олиб келибди. Буғу жонивор ширқ этиб, қопқонга тушиб қолибди-да, маърай бошлабди:\n— Бўрибой, бошимга мусибат тушди, болаларим етим бўлди, менга ёрдам бер, дўстмиз-ку ахир. Дўст дўстга хиёнат қилмаслиги керак. Бўри узоқдан увуллаб дебди:\n— Эй буғу, ҳар кимга ҳам ўз жони ширин. Қопқоннинг эгаси келса, мени соғ қўядими, қўрққанимдан бу ерга келиб, яшириниб ётибман. Аммо бўри ўзича ўйлабди: “Қопқоннинг эгаси келиб, буғуни сўяди, мен мазза қилиб еб юраман”.\nАна энди, буғу дод солиб ётаверсин, бўри унинг гўштига хумор бўлиб, пойлаб тураверсин, буёқдаги ҳангомани қарғадан эшитинг. Қарға ўша кечаси билан пойлаб чиқибди, аммо буғудан дарак бўлмабди. Эрта тонг отиши билан қарға учиб келибди, қараса, буғу қопқонга илиниб, мадордан кетиб ётибди. Қарға сўрабди:\n— Эй, дўстгинам, сени қайси жаллод бу аҳволга солди? Болаларинг йиғисига шу кеча чидай олмадим. Тонг отишини кутиб, мана етиб келдим.\n— Эй қарғажон, сен сўрамагин, мен айтмайин. Дўстингдан топ дегани рост экан. Ноқобил бўри билан дўст бўлиб, шу аҳволга тушиб қолдим. Яхши ўтлоқ ерга олиб бораман, деб мени шу ерга олиб келди. Нияти нопок, ҳийлагар экан, хазон бўлгур. Энди менга раҳм қил, ёрдам бериб, ажал домидан халос этгин.\n— Дўстим, ёмон билан дўст бўлмагин, дедим, бўридан дўстлик чиқмайди, дедим, сен унинг ҳийласига тушдинг. Энди гап бундоқ, ҳали замон сайёд келади, сен ёнбошингга ағдарилиб, ўлик ҳолига тушиб ётгин, мен яқин дарахтга қўниб, пойлаб тураман, сайёд, э, бу ўлибди, деб сени бўшатади, мен қағиллайман, сен турасола қочасан. Қулай йўли шу!\n— Хўп, — деб сайёдни кутиб ётибди буғу. Қарға дарахтга қўниб оиираверибди. Бўри бўлса ҳамон буғу гўштини орзу қилиб ётган эмиш. Бир вақт сайёд келиб қараса, қопқонга илинган буғу чўзилиб ётибди.\n“Эй, бу жонивор оииб қолибди”, — дея буғуни бўшатиб, бир ёққа ташлабди, шу пайт қарға икки-уч қағиллаган экан, буғу турасола сакраб-сакраб қоча бошлабди. Буғунинг ҳийла қилганини кўрган сайёд ханжарини суғуриб отибди, ханжар бўғига эмас, уни пойлаб ётган бўрининг кўксига тегибди, бўри тил тортмай ўлибди. Қарға билан буғу дўст бўлиб яшаб, мурод-мақсадларига етибдилар.\n← Аввалги Аввалги Абдулла Қаҳҳор. Талант — халқ мулки (1965)\nКейинги → Кейинги: Ёввойи мушук


1. Таърифи. Тажвид сўзи жаввада феълидан олинган бўлиб, луғатда яхшилаш, гўзал қилиш, мустаҳкам қилишни англатади. Истилоҳда эса, Қуръони Каримни Аллоҳ таоло пайғамбаримиз Муҳаммад соллаллоҳу алайҳи васалламга нозил қилганидек ҳар бир ҳарфига махраж, сифат, ғунна, мад ва бошқалардан ҳаққини бериб тиловат қилишдир.\n2. Ҳукми. Тажвид илмини мукаммал ўрганиш, фарзи кифоядир. Аммо, Қуръонни ўқиётганда тажвидга амал қилиш, ҳар бир мусулмонга фарзи аъйндир. Бунга Қуръон, суннат ва ижмоълардан далиллар бордир.\nҚуръондан далил, Муззаммил сурасининг 4 ояти бўлиб, унда Аллоҳ таоло:\n«Ва қуръонни тартил билан тиловат қил», дейди. Тартил – ҳар бир ҳарфни ўз ўрнидан дона дона қилиб чиқариш, оятларни алоҳида алоҳида қилиб, тажвид қоидалари асосида ўқиш демакдир.\nСуннатдан эса, Зайд ибн Собитдан ривоят қилинган ҳадис далилдир. Ушбу ҳадисда Расулуллоҳ соллаллоҳу алайҳи васаллам: «Албатта Аллоҳ, бу Қуръонни нозил бўлганидек ўқилишини хуш кўради», деганлар. Бу ҳадисни Ибн Хузайма ўз саҳиҳларида келтирганлар.\nЯъни, Аллоҳ таоло Қуръонни ўз пайғамбарига Жаброил алайҳиссалом воситасида қандай туширган бўлса, шундай ўқилишини хуш кўради. Бу эса тажвид асосида ўқиш билан бўлади.\nИжмоъдан далил. Уммат, Пайғамбаримиз соллаллоҳу алайҳи васаллам даврларидан то ҳозиргача Қуръонни тажвидга амал қилиб ўқиш фарзлигига ижмоъ қилиб келишган. Бу эса, тажвидга амал қилишлик ҳар бир муслим ва муслимага фарзи ъайн эканлигига далолат қилади. Ҳеч бир асрда мусулмонлар орасида бунга хилоф бўлмаган.\n3. Мавзуси. Қуръоний калималарнинг ҳарфларини мустаҳкамлаш, унинг нутқини яхшилашдир.\n4. Фазли. Тажвид илми, башариятнинг энг афзалига нозил қилинган шарафли каломга тааллуқли бўлганлиги учун, илмларнинг энг афзали ҳисобланади.\n5. Асосчиси. Тажвид илмининг асосчиси амалий тарафдан Расулуллоҳ солаллоҳу алайҳи васалламдирлар. Илмий тарафдан эса, бир неча кишилар айтиб ўтилган. Жумладан: Халил ибн Аҳмад Фароҳидий, Абу Асвад Дуалий, Ҳафс ибн Умар Дурий, Абу Убайд Қосим ибн Салламдирлар. Биринчи бўлиб тажвид ҳақида мустақил китоб ёзган киши Имом Мусо ибн Убайдуллоҳ ибн Яҳё ибн Хоқондир. У китобдаги ўзларининг машҳур қасидаларини " Хоқония" деб атаганлар.\n6. Фойдаси. Икки дунё саодатидир.\n7. Манбаи. Қуръони Карим, суннат, пайғамбаримиз қироатлари, саҳобалар, тобъин, табаъа тобъин, қироат имомлари, аҳли адо қироатларидандир.\n9. Масалалари. Тажвид илмининг жузъий ҳукмларини билишга олиб борувчи умумий қоида ва масалалардир. Масалан, суккунлик нундан кейин изҳор ҳарфлари келганида, нунни билдириб ўқишлик умумий қоидадир. Шу қоида асосида жузъий ҳукмни, яъни, суккунлик нундан кейин "ҳа" ҳарфи келса, изҳор қилишни билиб оламиз.\n10. Мақсади. Аллоҳнинг китобида тилни хатодан сақлаш.